
(Návrh)

ZÁKON

z ... 2026,

ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a ktorým sa menia a dopĺňajú niektoré zákony


Národná rada Slovenskej republiky sa uzniesla na tomto zákone:

Čl. I

Zákon č. 301/2005 Z. z. Trestný poriadok v znení zákona č. 650/2005 Z. z., zákona č. 692/2006 Z. z., zákona č. 342/2007 Z. z., zákona č. 643/2007 Z. z., zákona č. 61/2008 Z. z., zákona č. 491/2008 Z. z., zákona č. 498/2008 Z. z., zákona č. 5/2009 Z. z., zákona č. 59/2009 Z. z., zákona č. 70/2009 Z. z., zákona č. 97/2009 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 305/2009 Z. z., zákona č. 576/2009 Z. z., zákona č. 93/2010 Z. z., zákona č. 224/2010 Z. z., zákona č. 346/2010 Z. z., zákona č. 547/2010 Z. z., zákona č. 220/2011 Z. z., zákona č. 262/2011 Z. z., zákona č. 331/2011 Z. z., zákona č. 236/2012 Z. z., zákona č. 334/2012 Z. z., zákona č. 345/2012 Z. z., zákona č. 204/2013 Z. z., zákona č. 305/2013 Z. z., zákona č. 1/2014 Z. z., zákona č. 195/2014 Z. z., zákon č. 307/2014 Z. z., zákona č. 353/2014 Z. z., zákona č. 78/2015 Z. z., nálezu Ústavného súdu Slovenskej republiky č. 139/2015 Z. z., zákona č. 174/2015 Z. z., zákona č. 397/2015 Z. z., zákona č. 398/2015 Z. z., zákona č. 401/2015 Z. z., zákona č. 440/2015 Z. z., zákona č. 444/2015 Z. z., zákona č. 91/2016 Z. z., zákona č. 125/2016 Z. z., zákona č. 316/2016 Z. z., zákona č. 152/2017 Z. z., zákona č. 236/2017 Z. z., zákona č. 274/2017 Z. z., zákona č. 161/2018 Z. z., zákona č. 314/2018 Z. z., zákona č. 321/2018 Z. z., zákona č. 3/2019 Z. z., zákona č. 6/2019 Z. z., zákona č. 35/2019 Z. z., zákona č. 54/2019 Z. z., zákona č. 214/2019 Z. z., zákona č. 231/2019 Z. z., zákona č. 312/2020 Z. z., zákona č. 423/2020 Z. z., zákona č. 308/2021 Z. z., zákona č. 432/2021 Z. z., zákona č. 150/2022 Z. z., zákona č. 340/2022 Z. z., zákona č. 398/2022 Z. z., zákona č. 49/2023 Z. z., zákona č. 111/2023 Z. z., zákona č. 192/2023 Z. z., zákona č. 40/2024 Z. z., uznesenia Ústavného súdu Slovenskej republiky č. 41/2024 Z. z., nálezu Ústavného súdu Slovenskej republiky č. 215/2024 Z. z., zákona č. 248/2024 Z. z., zákona č. 353/2024 Z. z., zákona č. 150/2025 Z. z., zákona č. 327/2025 Z. z., zákona č. 416/2025 Z. z., uznesenia Ústavného súdu Slovenskej republiky č. 41/2026 Z. z., zákona č. 69/2026 Z. z. a zákona č. 168/2026 Z. z. sa mení a dopĺňa takto:

1. V § 2 ods. 6 druhej vete sa na konci bodka nahrádza čiarkou a pripájajú sa tieto slová: „uložené ochranné liečenie ústavnou formou alebo detencia.“. 

2. V § 2 ods. 20 sa za slovo „Ak“ vkladajú slová „podozrivý, jeho zákonný zástupca,“, vypúšťajú sa slová „podozrivá osoba,“ a za slovo „poškodený,“ sa vkladajú slová „jeho zákonný zástupca, dôverník alebo splnomocnenec,“.

3. § 2 sa dopĺňa odsekom 24, ktorý znie:
„(24) Orgány činné v trestnom konaní a súd využívajú v prípadoch vhodných na dosiahnutie náhrady škody spôsobenej trestným činom, obnovu narušených vzťahov a zmierenie medzi poškodeným a obvineným postupy restoratívnej justície, ktoré vo svojich rozhodnutiach zohľadňujú. Použitie postupov restoratívnej justície musí rešpektovať princípy dobrovoľnosti, dôstojnosti a rovnosti strán, pričom jej využitie nesmie byť na ujmu základných práv a slobôd zúčastnených osôb.“.

4. § 4 sa dopĺňa odsekom 6, ktorý znie:
„(6) Záujmové združenia občanov môžu orgánom činným v trestnom konaní alebo súdom podávať podnety na použitie postupov restoratívnej justície.“.

5. V § 6 ods. 2 štvrtá veta znie: „Osobitne dbajú na záujmy maloletých, mladistvých, poškodených a ich blízkych osôb, ktorých osobné údaje sa nezverejňujú, a tiež na to, aby zabránili verejnému šíreniu akýchkoľvek informácií, ktoré by mohli viesť k identifikácii dieťaťa, ktoré je obzvlášť zraniteľnou obeťou podľa osobitného predpisu, ak tento zákon neustanovuje inak.“.

6. V § 9 sa vypúšťa odsek 2.

Doterajšie odseky 3 a 4 sa označujú ako odseky 2 a 3.

7. V § 9 ods. 2 sa vypúšťajú slová „alebo odseku 2“. 

8. V § 10 ods. 19 sa slová „činiteľa a trestného“ nahrádzajú slovami „činiteľa, trestného“, za slová „234 Trestného zákona“ sa vkladajú slová „a trestného činu poškodzovania finančných záujmov Európskej únie podľa § 261 Trestného zákona“ a za slová „usvedčovaní páchateľov“ sa vkladajú slová „úkladnej vraždy podľa § 144 Trestného zákona,“.

9. V § 10 odsek 33 znie:
„(33) Podozrivým je osoba, ktorá nie je obvineným a ktorá bola zadržaná podľa § 85 alebo orgánmi činnými v trestnom konaní informovaná o podozrení voči nej podľa § 33b.“.  

10. § 10 sa dopĺňa odsekmi 34 a 35, ktoré znejú: 
[bookmark: _GoBack]„(34) Restoratívnou justíciou sa na účely tohto zákona rozumie najmä prístup smerujúci k dosiahnutiu účelu trestného konania, ktorý sa sústreďuje na náhradu škody spôsobenej trestným činom, obnovu narušených vzťahov a zabezpečenie aktívneho zapojenia poškodeného, obvineného, prípadne komunity a iných osôb do trestného konania.

(35) Postupmi restoratívnej justície sa na účely tohto zákona rozumie najmä mediácia, restoratívna konferencia alebo iné obdobné procesy, ktorých cieľom je dosiahnuť dohodu o spôsobe odstránenia alebo zmiernenia následkov trestného činu.“.

11. V § 14 sa vypúšťa písmeno p).

Doterajšie písmeno r) sa označuje ako písmeno p). 

12. V § 25 sa za odsek 1 vkladá nový odsek 2, ktorý znie:
„(2) Probačný a mediačný úradník poskytuje Policajnému zboru a príslušnej obecnej polícii informácie o probačnom dohľade a uložených primeraných obmedzeniach a povinnostiach. Policajný zbor a obecná polícia bezodkladne informuje súd o porušení uložených primeraných obmedzení a povinností; ustanovenie § 3 tým nie je dotknuté.“. 

Doterajší odsek 2 sa označuje ako odsek 3. 

13. V § 28 sa za odsek 3 vkladá nový odsek 4, ktorý znie: 
„(4) Ak je osobou podľa § 2 ods. 20 poškodený, ktorý je obzvlášť zraniteľnou obeťou podľa osobitného predpisu, priberie sa tlmočník pohlavia určeného vypočúvanou osobou, ak tomu nebránia závažné dôvody, najmä ak je tlmočník pohlavia určeného vypočúvanou osobou nedostupný, o čom spíše vypočúvajúci orgán záznam, ktorý založí do spisu.“.

Doterajšie odseky 4 až 9 sa označujú ako odseky 5 až 10.

14. V § 28 ods. 6 sa číslo „4“ nahrádza číslom „5“.

15. V § 28 ods. 8 sa číslo „6“ nahrádza číslom „7“. 

16. V § 28 ods. 10 sa za slovo „podľa“ vkladajú slová „§ 33b alebo“.

17. § 33b vrátane nadpisu znie:

„§ 33b
Podozrivý
(1) Orgány činné v trestnom konaní informujú podozrivého o podozrení voči nemu, ak na podklade trestného oznámenia, iného podnetu alebo zistených skutočností, sú dôvody na podozrenie, že skutok, ktorý je trestným činom spáchal podozrivý. Práva podľa tohto ustanovenia sa na podozrivého vzťahujú bezodkladne od okamihu, kedy bol informovaný orgánmi činnými v trestnom konaní o podozrení voči nemu, alebo od okamihu obmedzenia jeho osobnej slobody podľa § 85. S informovaním o podozrení podľa predchádzajúcej vety orgány činné v trestnom konaní zároveň podozrivého poučia o jeho právach. 

(2) Podozrivý má od okamihu podľa odseku 1 právo
a) byť poučený o svojich právach; poučenie sa podozrivému v prípade potreby primerane vysvetlí,
b) na informácie o skutočnostiach zakladajúcich podozrenie voči nemu a o podstatných zmenách týchto informácií; informácie sa podozrivému poskytnú v rozsahu, aký je potrebný na účinné uplatnenie práva na obhajobu,
c) nazerať do spisu podľa § 69,
d) zvoliť si obhajcu, 
e) odoprieť vypovedať,
f) komunikovať so svojím obhajcom a radiť sa s ním pred výsluchom bez prítomnosti tretej osoby, 
g) žiadať, aby bol vypočúvaný za účasti svojho obhajcu a radiť sa s ním v priebehu výsluchu; v priebehu svojho výsluchu sa však nemôže radiť o tom, ako odpovedať na položenú otázku,
h) na účasť svojho obhajcu na úkonoch podľa § 85, § 125, § 126 a § 157 až 159; obhajca podozrivého sa môže zúčastniť na týchto úkonoch vtedy, ak sa pri nich vyžaduje účasť podozrivého. 

(3) Práva podľa odseku 2 písm. f) až h) možno dočasne obmedziť, ak vykonanie takéhoto úkonu nemožno odložiť z dôvodu podstatného ohrozenia trestného konania alebo existencie naliehavej potreby odvrátiť závažné nepriaznivé dôsledky pre život, slobodu alebo telesnú integritu inej osoby a obhajcu o úkone vyrozumieť. Ustanovenie predchádzajúcej vety sa nevzťahuje na úkony podľa § 85. 

(4) Podozrivý, ktorý bol obmedzený na osobnej slobode podľa § 85, má okrem práv podľa odseku 2 aj práva podľa § 34 ods. 4 a 6, právo na naliehavú lekársku pomoc, právo na informácie o dôvodoch obmedzenia slobody a maximálnej lehote, počas ktorej môže byť obmedzený na slobode, kým nebude odovzdaný súdu a právo nazerať do spisov podľa § 69 v rozsahu potrebnom na účinné uplatnenie práva na obhajobu v súvislosti s obmedzením jeho osobnej slobody.

(5)  Ak je podozrivým podľa odseku 1 mladistvý, orgány činné v trestnom konaní sú povinné poučiť ho o jeho právach v jednoduchom a prístupnom jazyku zohľadňujúcom jeho osobitné potreby a zraniteľnosť, a zároveň o jeho právach poučiť aj jeho zákonného zástupcu. Na podozrivého podľa predchádzajúcej vety sa ustanovenia § 337 a 338 ods. 1 použijú rovnako. Podozrivý podľa prvej vety musí mať obhajcu.

(6) Ak orgány činné v trestnom konaní prvýkrát informujú podozrivého o jeho podozrení podľa odseku 1 počas jeho výsluchu, výsluch prerušia, poučia podozrivého o jeho právach a umožnia mu ich výkon. 

(7) Na výsluch podozrivého podľa odseku 1 sa primerane použijú ustanovenia o výsluchu obvineného podľa § 121 až 124. 

(8) Na podozrivého, ktorý je mladistvým alebo ktorý bol obmedzený na osobnej slobode alebo ktorého účasť sa vyžaduje na výsluchu alebo úkonoch podľa § 85, § 125, § 126 a § 157 až 159, sa ustanovenia § 34 ods. 3 a 40 ods. 4 použijú primerane.“.

18. V § 34 ods. 3 a § 36 ods. 4 sa číslo „2“ nahrádza číslom „4“.

19. Za § 35 sa vkladá § 35a, ktorý vrátane nadpisu znie:

„§ 35a
Zákonný zástupca podozrivého

Ustanovenie § 35 sa primerane použije aj na podozrivého. “. 

20. V § 37 ods. 1 sa vypúšťa písmeno c). 

Doterajšie písmená d) až f) sa označujú ako písmena c) až e).

21. V § 38 ods. 2 sa slová „b), c) alebo písm. d)“ nahrádzajú slovami „b) alebo písm. c)“.

22. V § 38 ods. 3 sa vypúšťajú slová „alebo písm. d)“.  

23. V § 40 ods. 1 sa vypúšťa tretia veta. 

24. V § 40 sa za odsek 1 vkladajú nové odseky 2 a 3, ktoré znejú: 
„(2) Obhajcu ustanoví a ustanovenie obhajcu zruší v prípravnom konaní sudca pre prípravné konanie a v konaní pred súdom predseda senátu prostredníctvom programového prostriedku schváleného ministerstvom spravodlivosti.

(3) Ustanovenie odseku 2 sa nepoužije v dôvodoch hodných osobitného zreteľa, najmä ak vec neznesie odklad a postup podľa odseku 2 je spojený s nadmerným a organizačno-technickým zaťažením. O tomto postupe spíše sudca pre prípravné konanie a v konaní pred súdom predseda senátu záznam do spisu.“.

Doterajšie odseky 2 až 6 sa označujú ako 4 až 8.

25. V § 44 ods. 2 sa za slovo „podľa“ vkladajú slová „§ 33b ods. 2 až 4 a“.  

26. V § 46 ods. 1 sa za slová „preštudovať ich,“ vkladajú slová „robiť si z nich výpisky a poznámky a obstarávať si na svoje trovy kópie spisov a ich častí,“.

27. V § 46 sa za odsek 3 vkladá nový odsek 4, ktorý znie: 
„(4) Ak bola trestným činom spôsobená škoda, ktorou je skrátená, neodvedená, nezaplatená alebo neoprávnene vrátená daň alebo skrátené alebo nezaplatené clo, nárok na náhradu škody môže uplatňovať subjekt, v ktorého rozpočte takáto škoda vznikla alebo v prípade štátneho rozpočtu správca kapitoly štátneho rozpočtu alebo ním poverený orgán.“.

Doterajšie odseky 4 až 9 sa označujú ako odseky 5 až 10.

28. V § 46 ods. 9 písm. e) sa vypúšťa slovo „alebo“.

29. V § 46 sa odsek 9 dopĺňa písmenami g) až j), ktoré znejú:
„g) porušení podmienok výkonu trestu domáceho väzenia, 
h) porušení primeraných povinností a obmedzení,
i) uložení a porušení primeraného obmedzenia alebo povinnosti na ochranu života, zdravia, slobody alebo iných práv poškodeného podľa § 204a, alebo
j) premene trestu odsúdeného.“.

30. V § 46 ods. 10 sa slová „odseku 8“ nahrádzajú slovami „odseku 9“ a za prvú vetu sa vkladá nová druhá veta, ktorá znie: „Orgán činný v trestnom konaní alebo súd súčasne s informáciou podľa predchádzajúcej vety poškodenému vhodným spôsobom poskytne aj informáciu o opatreniach prijatých na jeho ochranu podľa tohto alebo osobitného zákona.“.

31. § 46 sa dopĺňa odsekom 11, ktorý znie:
„(11) Bez žiadosti poškodeného, na ktorom bol spáchaný trestný čin násilím, hrozbou násilia, trestný čin nebezpečného prenasledovania podľa § 360a Trestného zákona alebo trestný čin nebezpečného elektronického obťažovania podľa § 360b Trestného zákona, orgán činný v trestnom konaní alebo súd bezodkladne oznámi poškodenému informácie podľa odseku 9. Informáciu podľa predchádzajúcej vety poskytne orgán, ktorý sa o tejto skutočnosti dozvedel najskôr. Orgán činný v trestnom konaní alebo súd súčasne s informáciou podľa predchádzajúcej vety poškodenému vhodným spôsobom poskytne aj informáciu o opatreniach prijatých na jeho ochranu podľa tohto alebo osobitného zákona. Poškodený môže svoje rozhodnutie o práve byť informovaný o skutočnostiach uvedených v odseku 9 zmeniť; na zmenu rozhodnutia poškodeného sa prihliada.“.

32. V § 47 sa za odsek 5 vkladá nový odsek 6, ktorý znie:
„(6) V prípadoch podľa odsekov 2 až 5 sa informácie môžu poškodeným poskytovať aj prostredníctvom tlače, webového sídla príslušného orgánu alebo prostredníctvom podobného informačného kanála; ustanovenie § 6 tým nie je dotknuté.“.

Doterajšie odseky 6 a 7 sa označujú ako odseky 7 a 8.

33. V § 48a ods. 2  sa bodka na konci nahrádza bodkočiarkou a pripájajú sa tieto slová: „dôverník tiež môže poškodenému pomôcť porozumieť poučeniu o právach poškodeného a vyhľadať organizáciu na pomoc poškodeným.“.

34. Doterajší text § 49 sa označuje ako odsek 1 a dopĺňa sa odsekom 2 , ktorý znie:
„(2) Na splnenie povinnosti podľa odseku 1 môže orgán činný v trestnom konaní alebo súd požiadať o pomoc dôverníka podľa § 48a ods. 2, ak je zvolený.“. 

35. V § 54a ods. 1 sa slová „5 a 7“ nahrádzajú slovami „6 a 8“.

36. V 65 ods. 8 sa vypúšťajú slová „a súd“ a na konci sa pripája táto veta: „Na doručovanie elektronickými prostriedkami podľa predchádzajúcej vety sa nevzťahuje osobitný predpis o elektronickej podobe výkonu pôsobnosti orgánov verejnej moci.“. 

37. § 65 sa dopĺňa odsekom 9, ktorý znie:
„(9) Súd môže doručovať písomnosti elektronickými prostriedkami; na doručovanie elektronickými prostriedkami sa vzťahuje osobitný predpis o elektronickej podobe výkonu pôsobnosti orgánov verejnej moci.“. 

38. § 66a sa vrátane nadpisu vypúšťa. 

39. V § 69 ods. 1 sa za slovo „Obvinený“ vkladá čiarka a slovo „podozrivý“ a za slovo „obvineného“ sa vkladá čiarka a slovo „podozrivého“.

40. V § 69 sa za odsek 2 vkladá nový odsek 3, ktorý znie: 
„(3) Práva spojené s právom podľa odseku 1 možno obmedziť aj vtedy, ak sa týkajú časti spisu obsahujúceho fotografie, obrazové záznamy, zvukové záznamy alebo obrazovo-zvukové záznamy zasahujúce do intímnej oblasti poškodeného, ktorý je obzvlášť zraniteľnou obeťou podľa osobitného zákona; odsek 2 sa použije primerane.“. 

Doterajšie odseky 3 až 6 sa označujú ako odseky 4 až 7. 

41. V § 74 ods. 2 a § 408 ods. 5 sa slová „8 a 9“ nahrádzajú slovami „9 a 10“. 

42. V § 82 ods. 1 písm. h) sa slovo „päť“ nahrádza slovom „päťdesiat“. 

43. V § 85 sa vypúšťa odsek 5.

Doterajšie odseky 6 a 7 sa označujú ako odseky 5 a 6.

44. V § 85 odsek 5 znie: 
„(5) Zadržaná osoba má právo zvoliť si obhajcu a radiť sa s ním už v priebehu zadržania bez prítomnosti tretej osoby; ustanovenie § 40 ods. 4 sa použije primerane. Zadržanej osobe musí byť umožnené uplatnenie práv podľa prvej vety bez zbytočného odkladu. Zadržaná osoba má právo komunikovať so svojím obhajcom a radiť sa s ním bez prítomnosti tretej osoby pred výsluchom podľa odseku 4 a požadovať, aby obhajca bol prítomný pri jej výsluchu podľa odseku 4. Ak je obhajca v lehote podľa odseku 4 nedosiahnuteľný, zadržaná osoba sa vyzve, aby si zvolila iného obhajcu, ktorý je dosiahnuteľný, inak sa jej ustanoví náhradný obhajca podľa § 42.“.

45. V § 119 ods. 3 sa za slovo „najmä“ vkladajú slová „výsluch podozrivého,“.

46. V § 121 ods. 3 sa slová „stíhania, o konaní o dohode o vine a treste, ako aj o podmienkach uloženia trestu prepadnutia majetku, ak bude vznesené obvinenie za niektorý z trestných činov uvedených v § 58 ods. 2 Trestného zákona“ nahrádzajú slovami „stíhania a o konaní o dohode o vine a treste“.

47. V § 125 ods. 1 sa za slová „Ak výpoveď“ vkladajú slová „podozrivého alebo“ a za slová „môže byť“ sa vkladajú slová „podozrivý alebo“. 

48. V § 126 ods. 1 sa za slová „vyzve sa“ vkladajú slová „podozrivý alebo“.

49. V § 135 sa za odsek 3 vkladá nový odsek 4, ktorý znie:
„(4) Výsluchu podľa odseku 3 sa v prípravnom konaní zúčastní prokurátor, ak ide o svedka, ktorý je obzvlášť zraniteľnou obeťou trestného činu domáceho násilia podľa osobitného predpisu.“.

Doterajší odsek 4 sa označuje ako odsek 5.

50. V § 135 ods. 5 sa slová „rovnakého pohlavia ako je vypočúvaná osoba“ nahrádzajú slovami „pohlavia určeného vypočúvanou osobou“.

51. V § 139 ods. 1 písm. e) sa vypúšťa slovo „alebo“.

52.  V § 139 sa odsek 1 dopĺňa písmenami g) až j), ktoré znejú:
„g) porušení podmienok výkonu trestu domáceho väzenia, 
h) porušení primeraných povinností a obmedzení, 
i) o uložení primeraného obmedzenia alebo povinnosti na ochranu života, zdravia, slobody alebo iných práv poškodeného podľa § 204a, alebo
j) premene trestu odsúdeného.“.

53. V § 139 ods. 2 sa na konci pripája táto veta: „Súčasne s informáciou podľa predchádzajúcej vety orgán činný v trestnom konaní alebo súd svedkovi poskytne vhodným spôsobom aj informáciu o opatreniach prijatých na jeho ochranu podľa tohto zákona alebo osobitného predpisu.“. 

54. V § 155 ods. 1 sa na konci pripája táto veta: „Ak ide o prehliadku tela obzvlášť zraniteľnej obete podľa osobitného zákona, môže ju vykonať len osoba pohlavia určeného touto osobou, ak tomu nebránia závažné dôvody a len v nevyhnutnej miere.“.

55. § 191 písmeno e) znie:
„e) uložil obvinenému primerané povinnosti a obmedzenia podľa § 204a ods. 1,“.

56. V § 196 ods. 1 sa za prvú vetu vkladá nová druhá veta, ktorá znie: „Ak bolo trestné oznámenie podané policajtovi, policajt o podanom trestnom oznámení bez meškania upovedomí prokurátora.“.

57. V § 196 ods. 2 sa za slová „môže vypočuť“ vkladajú slová „ako podozrivého podľa § 33b“ a vypúšťa sa tretia až šiesta veta. 

58. V § 197 ods. 3 sa za slovo „oznamovateľovi“ vkladá čiarka s slovo „podozrivému“.

59. V § 198 ods. 2 sa za slovo „oznamovateľ“ vkladá čiarka s slovo „podozrivý“.

60. V § 200 ods. 2 písm. d) sa vypúšťa slovo „alebo“.

61. V § 200 sa odsek 2 sa dopĺňa písmenami f) a g), ktoré znejú: 
„f) bol trestný čin spáchaný na dieťati, alebo
g) ide o trestné činy upravené v osobitnej časti Trestného zákona, a to podvod podľa § 221 ods. 2, úverový podvod podľa § 222, poisťovací podvod podľa § 223, kapitálový podvod podľa § 224, neoprávnené obohatenie podľa § 226, podvodný úpadok podľa § 227, zavinený úpadok podľa § 228, prevádzkovanie nepoctivých hier a stávok podľa § 229, nepovolená prevádzka lotérií a iných podobných hier podľa § 230, legalizácia výnosu z trestnej činnosti podľa § 233a, úžera podľa § 235, porušovanie povinností pri správe cudzieho majetku podľa § 238, poškodzovanie veriteľa podľa § 239, zvýhodňovanie veriteľa podľa § 240, machinácie v súvislosti s konkurzným a vyrovnávacím konaním podľa § 241, marenie konkurzného alebo vyrovnávacieho konania podľa § 242 a 243, marenie exekučného konanie podľa § 243a, porušovanie zákazu konkurencie podľa § 244, neoprávnený prístup do počítačového systému podľa § 247, neoprávnený zásah do počítačového systému podľa § 247a, neoprávnený zásah do počítačového údaja podľa § 247b, neoprávnené zachytávanie počítačových údajov podľa § 247c, výroby a držby prístupového zariadenia, hesla do počítačového systému alebo iných údajov podľa § 247d a trestné činy uvedené v piatej hlave osobitnej časti Trestného zákona.“.  

62. Za § 204 sa vkladá § 204a, ktorý vrátane nadpisu znie:

„§ 204a
Primerané obmedzenia a povinnosti na ochranu života, zdravia, slobody alebo iných práv poškodeného

(1) Ak je to potrebné na ochranu života, zdravia, slobody alebo iných práv poškodeného, môže prokurátor, aj bez návrhu poškodeného, uznesením uložiť podozrivému alebo obvinenému primerané obmedzenia alebo povinnosti, a to
a) zákaz kontaktu s poškodeným v akejkoľvek forme vrátane kontaktovania prostredníctvom elektronickej komunikačnej služby alebo inými obdobnými prostriedkami,
b) nepriblížiť sa k poškodenému na vzdialenosť menšiu ako päťdesiat metrov a nezdržiavať sa v blízkosti obydlia poškodeného alebo v určenom mieste, kde sa poškodený zdržuje alebo ktoré navštevuje,  
c) nevstupovať do obydlia alebo iných priestorov, v ktorých sa poškodený zdržiava,
d) zdržať sa akéhokoľvek konania, ktoré by mohlo ohroziť alebo znepríjemniť život poškodeného.

(2) Prokurátor uloží povinnosti alebo obmedzenia podozrivému alebo obvinenému len v rozsahu nevyhnutnom na dosiahnutie účelu podľa odseku 1 a na dobu najviac 90 dní. Ak trvajú dôvody, pre ktoré boli povinnosti alebo obmedzenia uložené, môže prokurátor ich trvanie uznesením predĺžiť, najviac však vždy o ďalších 60 dní, a to aj opakovane. Ak sa dôvody, pre ktoré boli obmedzenia alebo povinnosti uložené, zmenia, prokurátor uznesením uložené obmedzenia alebo povinnosti zmení alebo zruší.

(3) Podozrivý, obvinený alebo poškodený môžu proti uzneseniu podľa odseku 1 a 2 podať sťažnosť. Sťažnosť poškodeného proti uzneseniu, ktorým sa menia alebo rušia uložené primerané obmedzenia alebo povinnosti má odkladný účinok. 

(4) Podozrivý alebo obvinený, ktorému boli uložené primerané obmedzenia alebo povinnosti podľa odseku 1, je povinný podrobiť sa kontrole technickými prostriedkami, ak je takáto kontrola nariadená. Nariadiť kontrolu technickými prostriedkami možno, ak sú splnené podmienky podľa osobitného predpisu. 

(5) Ak podozrivý alebo obvinený závažným spôsobom poruší uloženú povinnosť alebo obmedzenie, prokurátor môže podať návrh na vzatie obvineného do väzby; ustanovenie § 71 tým nie je dotknuté.

(6) Prokurátor bezodkladne upovedomí poškodeného o uložení, zmene alebo zrušení povinností alebo obmedzení podľa tohto ustanovenia.“.

63. V § 207a sa vypúšťa odsek 3. 

64. V § 209 odsek 1 znie:
„(1) Po skončení vyšetrovania alebo skráteného vyšetrovania policajt predloží spis prokurátorovi s návrhom na podanie obžaloby alebo na iné rozhodnutie, ak nerozhodne podľa § 214 ods. 2 alebo § 215 ods. 4. Návrh na podanie obžaloby musí obsahovať zoznam vykonaných a navrhovaných dôkazov a odôvodnenie, prečo nevyhovel návrhom na vykonanie ďalších dôkazov alebo odmietol predložené dôkazy. Ak sa v rámci vyšetrovania alebo skráteného vyšetrovania uskutočnila mediácia, ktorej výsledkom je uzavretie dohody medzi poškodeným a obvineným o náhrade škody, návrh na podanie obžaloby a obsahuje aj informáciu o výsledku mediácie. Policajt so spisom predloží aj očíslované vecné dôkazy a ich zoznam, ak to ich povaha umožňuje a dohodu medzi poškodeným a obvineným o náhrade škody, ak došlo k jej uzavretiu.“.

65. V § 211 ods. 1 sa vypúšťajú slová: „nebezpečného prenasledovania podľa § 360a,“.

66. Pred § 214 sa vkladá § 213a, ktorý znie:

„§ 213a

(1) Pri vybavovaní návrhu policajta podľa § 209 ods. 1 prokurátor zohľadní postoj obvineného k trestnému činu, odstráneniu škody alebo iných škodlivých následkov trestného činu, snahu o urovnanie vzťahov s poškodeným, uskutočnenie restoratívneho postupu a restoratívny výsledok a podľa povahy a závažnosti trestného činu, okolností jeho spáchania a osoby obvineného môže
a) podmienečne zastaviť trestné stíhanie, ak sú splnené podmienky podľa § 216,
b) schváliť zmier a zastaviť trestné stíhanie, ak sú splnené podmienky podľa § 220, alebo
c) začať konanie o dohode o vine a treste.

(2) Postup podľa odseku 1 má prednosť pred podaním obžaloby.“.

67. V § 216 sa za odsek 1 vkladá nový odsek 2, ktorý znie:
„(2) Prokurátor môže na návrh policajta alebo aj bez návrhu podmienečne zastaviť trestné stíhanie aj v konaní o zločine, ak ide o trestný čin proti životnému prostrediu a sú splnené podmienky podľa odseku 1.“.

Doterajšie odseky 2 až 6 sa označujú ako odseky 3 až 7.

68. V § 216 ods. 3 sa slovo „päť“ nahrádza slovom „sedem“. 

69. V § 216 ods. 5 sa slová „odseku 2“ nahrádzajú slovami „odseku 3“ a slovo „prečinu“ sa nahrádza slovami „trestného činu“.

70. V § 216 ods. 6 sa slová „§ 51 ods. 3 písm. a)“ nahrádzajú slovami „§ 52a ods. 1 písm. a)“ a slová „§ 51 ods. 4 písm. k)“ sa nahrádzajú slovami „§ 52a ods. 2 písm. k)“.

71. V § 220 sa za odsek 1 vkladá nový odsek 2, ktorý znie:
„(2) Prokurátor môže so súhlasom obvineného a poškodeného rozhodnúť o schválení zmieru a zastaviť trestné stíhanie aj v konaní o zločine, ak ide o trestný čin proti životnému prostrediu a obvinený 
a) splnil podmienky podľa odseku 1 písm. a) a b) a 
b) zložil na účet súdu a v prípravnom konaní na účet prokuratúry peňažnú sumu  určenú Environmentálnemu fondu na odstraňovanie škodlivých následkov trestných činov proti životnému prostrediu, a táto peňažná suma nie je zjavne neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.“.

Doterajší odsek 2 sa označuje ako odsek 3.

72. V § 220 ods. 3 sa slová „podľa odseku 1 nemožno“ nahrádzajú slovami „nie je možné“.

73. V § 222, § 241 ods. 1 písm. g) a § 282 ods. 1 sa na konci pripájajú slová „alebo 2“.

74. V § 223 sa za slová „písm. c)“ vkladajú slová „alebo ods. 2 písm. b)“.

75. V § 226 sa za slová „§ 220 ods. 1“ vkladajú slová „alebo 2“.

76. V § 227 odsek 1 znie:
„(1) Len čo sa stane vykonateľným uznesenie, ktorým prokurátor schválil zmier, zabezpečí, aby peňažná suma
a) podľa § 220 ods. 1 písm. c) bola poukázaná ministerstvu,
b) podľa § 220 ods. 2 písm. b) bola poukázaná Environmentálnemu fondu.“.

77. V § 227 ods. 2 sa za slovo „činov“ vkladajú slová „alebo na odstraňovanie škodlivých následkov trestných činov proti životnému prostrediu“.

78. V § 231 písm. e) a f) sa na konci pripájajú slová „a 2“.

79. V § 231 písm. o) sa slová „§ 85 ods. 7“ nahrádzajú slovami „§ 85 ods. 6“.   

80. § 231 sa dopĺňa písmenom p), ktoré znie:
„p) vyžiadať si od probačného a mediačného úradníka správu o možnosti uloženia a riadneho výkonu trestu.“.

81. V § 241 ods. 1 písm. j) sa vypúšťajú slová „a v prípade podania odporu bezodkladne rozhodne o prijatí obžaloby, v ktorom odôvodní nesplnenie podmienok pre postup podľa písmena f), a nariadi hlavné pojednávanie, určí jeho termín a rozsah dokazovania“.

82. V § 241 ods. 4 sa za slová „odseku 1 písm. a) až c) a d)“ a za slová „ods. 5“ vkladá čiarka.

83. V § 252 ods. 1 sa na konci pripája táto veta: „Ak je to potrebné na ochranu práv osôb, najmä s ohľadom na ich vek alebo zdravotný stav, alebo ak to vyžadujú bezpečnostné alebo iné závažné dôvody, možno na hlavnom pojednávaní prostredníctvom videokonferenčného zariadenia zabezpečiť aj prítomnosť obžalovaného a iných osôb.“.

84. V § 252 ods. 3 a § 293 ods. 6  sa slová „trestný čin, na ktorý zákon ustanovuje trest odňatia slobody, ktorého horná hranica prevyšuje desať rokov“ nahrádzajú slovami „obzvlášť závažný zločin“. 

85. V § 255 ods. 3 sa na konci prvej vety bodka nahrádza bodkočiarkou a pripájajú sa tieto slová: „ak zistí, že obžalovaný a poškodený majú záujem o vykonanie mediácie, môže dať na jej vykonanie pokyn a určí primeranú lehotu.“.

86. V § 256 ods. 2 prvá veta znie: „Ak bola medzi obvineným a poškodeným uzavretá dohoda o náhrade škody, predseda senátu na ňu poukáže, inak vyzve poškodeného, aby sa vyjadril, či navrhuje, aby sa obžalovanému uložila povinnosť na náhradu škody a v akom rozsahu.“.

87. V § 274 ods. 2 sa na konci pripájajú tieto vety: „Poškodený a jeho splnomocnenec sa v záverečnej reči môžu vyjadriť aj k hodnoteniu dokazovania, právnej kvalifikácii konania kladeného obžalovanému za vinu a k nároku na náhradu škody. Poškodený je počas záverečnej reči oprávnený uviesť, aké následky mal trestný čin na jeho život z krátkodobého ako aj dlhodobého hľadiska. Toto právo prislúcha aj dedičom poškodeného, ktorý v dôsledku trestného činu zomrel.“.

88. § 287 sa dopĺňa odsekom 4, ktorý znie:
„(4) Odseky 1 až 3 sa primerane použijú aj vtedy, keď súd odsudzuje obžalovaného za trestný čin proti životnému prostrediu.“.

89. V § 290 ods. 5 sa za slová „§ 216 ods. 1“ a  „§ 220 ods. 1“ vkladajú slová „alebo 2“.

90. V § 293 ods. 1 sa na konci pripája táto veta: „Prítomnosť iných osôb môže byť zabezpečená aj prostredníctvom videokonferenčného zariadenia; ustanovenie § 252 ods. 1 sa použije primerane.“.

91. V § 293 ods. 4 sa na konci pripája táto veta: „Verejné zasadnutie o návrhu na uloženie ochranného liečenia sa môže vykonať v neprítomnosti obvineného aj vtedy, ak zdravotný stav obvineného účasť na verejnom zasadnutí neumožňuje, ustanovenie odseku 6 sa nepoužije.“.

92. V § 299a ods. 1 sa na konci bodka nahrádza bodkočiarkou a pripájajú sa tieto slová: „ak súčasťou spisového materiálu nie je vyjadrenie lekára z odboru psychiatrie alebo odborný lekársky posudok, súd vyzve prokurátora na jeho doplnenie najneskôr do 24 hodín od doručenia výzvy prokurátorovi, inak návrh prokurátora zamietne.“.  

93. V § 299a ods. 3 sa za slovo „zariadení,“ vkladajú slová „spravidla v obvode súdu, ktorý príkaz vydal,“.

94. V § 299a odsek 4 znie:
„(4) Prokurátor a zdravotnícke zariadenie sú povinní skúmať počas trvania predbežného príkazu, či dôvody umiestnenia obvineného v zdravotníckom zariadení trvajú, alebo či sa zmenili. Ak pominul dôvod umiestnenia obvineného v zdravotníckom zariadení, prokurátor obvineného ihneď prepustí na slobodu písomným príkazom. Príkaz podľa predchádzajúcej vety môže vydať prokurátor aj na návrh zdravotníckeho zariadenia. Ak je zároveň daný dôvod väzby, postupuje sa podľa § 86.“.

95. § 299a sa dopĺňa odsekmi 5 a 6, ktoré znejú:
„(5) Zmeniť zdravotnícke zariadenie, v ktorom sa predbežný príkaz vykonáva, možno iba s písomným súhlasom súdu. 

(6) Zoznam zdravotníckych zariadení, v ktorých sa vykonávajú predbežné príkazy na umiestnenie v zdravotníckom zariadení, vedie Ministerstvo zdravotníctva Slovenskej republiky.“.  

96. V § 336 sa za slovo „obhajcu“ vkladajú slová „od okamihu podľa § 33b ods. 1, najneskôr však“. 

97. V § 353 ods. 2 písm. e) sa vypúšťajú slová: „ak s tým obvinený súhlasí,“.

98. V § 353 odsek 3 znie:
„(3) Ak samosudca ukladá trestným rozkazom trest povinnej práce, pred jeho vydaním môže vyžiadať od probačného a mediačného úradníka správu o možnosti uloženia a riadneho výkonu tohto trestu.“.

99. V § 406 ods. 2 sa na konci pripája táto veta: „Ak vo veci v prvom stupni rozhodol súd podľa § 237 ods. 3 písm. c), rozhodnutia súvisiace s výkonom trestov a ochranných opatrená robí predseda senátu.“. 

100. V § 408 sa odsek 1 dopĺňa písmenom d), ktoré znie: 
„d) je obava, že bude pokračovať v páchaní trestnej činnosti, dokoná trestný čin, o ktorý sa pokúsil, alebo vykoná trestný čin, ktorý pripravoval alebo ktorým hrozil.“.

101. V § 408 ods. 3 sa za slovami „odo dňa“ vypúšťa čiarka a slová „keď rozhodnutie uvedené v odseku 1 nadobudlo právoplatnosť“ sa nahrádzajú slovami „nariadenia výkonu trestu“. 

102. V § 412 ods. 5 sa číslo „5“ nahrádza číslom „6“. 

103. V § 413 ods. 3 sa slovo „súd“ nahrádza slovami „okresný súd, v obvode ktorého sa trest vykonáva“ a na konci sa pripájajú tieto slová: „ústavnou formou“.

104. V § 413 sa za odsek 3 vkladá nový odsek 4, ktorý znie: 
„(4) Ak odsúdený vo výkone detencie trpí duševnou poruchou, ktorá podľa odborného lekárskeho posudku nie je len prechodná a pre ktorú by pokračovanie vo výkone trestu odňatia slobody neplnilo svoj účel, okresný súd, v obvode ktorého má sídlo detenčný ústav, môže na návrh riaditeľa detenčného ústavu rozhodnúť o upustení od výkonu zvyšku trestu odňatia slobody a uložení ochranného liečenia ústavnou formou.“.

Doterajší odsek 4 sa označuje ako odsek 5. 

105. V § 413 ods. 5 sa slová „2 alebo odseku 3 “ nahrádzajú slovami „2, 3 alebo odseku 4“.
 
106.  V § 414a sa za odsek 4 vkladá nový odsek 5, ktorý znie:
„(5) Proti uzneseniu podľa odseku 1 je prípustná sťažnosť, ktorá má odkladný účinok.“.

Doterajší odsek 5 sa označuje ako odsek 6. 

107. V § 415 ods. 1 sa v druhej vete za slová „návrh odsúdeného“ vkladajú slová „alebo záujmového združenia občanov“, za slovo „odsúdený“ sa vkladajú slová „alebo záujmové združenie občanov“ a na konci sa pripája táto veta: „Ak bol návrh odsúdeného o podmienečné prepustenie zamietnutý alebo ho odsúdený vzal späť, môže záujmové združenie občanov podať návrh o podmienečné prepustenie až po uplynutí šiestich mesiacov od zamietnutia.“.

108. V § 416 odsek 1 znie:
„(1) O tom, či sa podmienečne prepustený osvedčil, zrušia uložené primerané obmedzenia a povinnosti alebo probačný dohľad alebo či sa zvyšok trestu vykoná, rozhoduje súd na verejnom zasadnutí. O zrušení primeraných obmedzení a povinností alebo probačného dohľadu rozhodne súd na návrh odsúdeného, prokurátora, probačného a mediačného úradníka alebo aj bez takéhoto návrhu.“. 

109. V § 416 sa za odsek 1 vkladajú nové odseky 2 až 5, ktoré znejú:
„(2) Zamietnuť návrh iba z dôvodu neuplynutia lehoty ustanovenej na zrušenie uloženého primeraného obmedzenia alebo povinnosti alebo probačného dohľadu, môže súd mimo verejného zasadnutia. 

(3) Návrh na zrušenie uloženého primeraného obmedzenia alebo povinnosti alebo probačného dohľadu môže odsúdený podať len vtedy, ak k nemu pripojí kladné stanovisko probačného a mediačného úradníka, ktorý vykonáva kontrolu tohto primeraného obmedzenia alebo povinnosti alebo vykonáva probačný dohľad nad odsúdeným; inak súd o takomto návrhu nerozhodne a vráti ho odsúdenému s poučením o povinnosti pripojiť k nemu uvedené stanovisko probačného a mediačného úradníka.

(4) Rozhodnutie, že sa podmienečne prepustený osvedčil alebo sa rušia primerané obmedzenia a povinnosti alebo ruší sa probačný dohľad, môže so súhlasom prokurátora urobiť aj predseda senátu.

(5) Ak bol návrh odsúdeného na zrušenie uloženého primeraného obmedzenia alebo povinnosti alebo probačného dohľadu zamietnutý, môže ho odsúdený opakovať až po uplynutí šiestich mesiacov odo dňa nadobudnutia právoplatnosti zamietavého rozhodnutia; to neplatí, ak bol návrh zamietnutý len z dôvodu, že doposiaľ neuplynula lehota ustanovená na zrušenie uloženého primeraného obmedzenia, primeranej povinnosti alebo výchovného opatrenia.“.

Doterajší odsek 2 sa označuje ako odsek 6.

110. V § 418 ods. 1 sa slová „odpis registra trestov odsúdeného od útvaru Policajného zboru, v ktorého obvode má odsúdený pobyt“ nahrádzajú slovami „generálnej prokuratúry odpis registra trestov odsúdeného“.

111. § 419 znie:

„§ 419

(1) O tom, či sa odsúdený v skúšobnej dobe osvedčil, zrušia uložené primerané obmedzenia a povinnosti alebo probačný dohľad alebo či sa nariadi výkon trestu odňatia slobody, rozhodne súd na verejnom zasadnutí. Na verejnom zasadnutí rozhodne tiež o prípadnom predĺžení skúšobnej doby. O zrušení primeraných obmedzení a povinností alebo probačného dohľadu rozhodne súd na návrh odsúdeného, prokurátora, probačného a mediačného úradníka alebo aj bez takéhoto návrhu. Zamietnuť návrh iba z dôvodu neuplynutia lehoty ustanovenej na zrušenie uloženého primeraného obmedzenia alebo povinnosti alebo probačného dohľadu, môže súd mimo verejného zasadnutia. 

(2) Návrh na zrušenie uloženého primeraného obmedzenia alebo povinnosti alebo probačného dohľadu môže odsúdený podať len vtedy, ak k nemu pripojí kladné stanovisko probačného a mediačného úradníka, ktorý vykonáva kontrolu tohto primeraného obmedzenia alebo povinnosti alebo vykonáva probačný dohľad na odsúdeným; inak súd o takomto návrhu nerozhodne a vráti ho odsúdenému s poučením o povinnosti pripojiť k nemu uvedené stanovisko probačného a mediačného úradníka.

(3) Proti uzneseniu podľa odseku 1 je prípustná sťažnosť, ktorá má odkladný účinok.

(4) Rozhodnutie o tom, že sa odsúdený v skúšobnej dobe osvedčil, že sa rušia uložené primerané obmedzenia a povinnosti alebo probačný dohľad, môže so súhlasom prokurátora urobiť predseda senátu.

(5) Ak bol návrh odsúdeného na zrušenie uloženého primeraného obmedzenia alebo povinnosti alebo probačného dohľadu zamietnutý, môže ho odsúdený opakovať až po uplynutí šiestich mesiacov odo dňa nadobudnutia právoplatnosti zamietavého rozhodnutia; to neplatí, ak bol návrh zamietnutý len z dôvodu, že doposiaľ neuplynula lehota ustanovená na zrušenie uloženého primeraného obmedzenia, primeranej povinnosti alebo probačného dohľadu.

(6) Ak súd rozhodne, že odsúdený sa v skúšobnej dobe neosvedčil, nariadi výkon trestu odňatia slobody a rozhodne súčasne aj o zaradení odsúdeného do ústavu na výkon trestu odňatia slobody. Ďalej súd pokračuje podľa § 408.“.

112. Za § 433 sa vkladá § 433a, ktorý vrátane nadpisu znie:

„§ 433a
Zaistenie výkonu peňažného trestu

(1) Ak je obvinený stíhaný za trestný čin, za ktorý vzhľadom na povahu a závažnosť činu a na pomery obvineného možno očakávať uloženie peňažného trestu, môže súd a v prípravnom konaní prokurátor zaistiť určitú sumu na majetku obvineného. Pri zaistení výkonu peňažného trestu sa postupuje primerane podľa § 50 ods. 2 a 3, § 89a, § 90 až § 95, § 95b, § 96d, § 96e a § 96g.

(2) Ak súd uložil peňažný trest rozsudkom alebo trestným rozkazom, ktorý zatiaľ nenadobudol právoplatnosť, môže príkazom zaistiť určenú sumu na majetku obvineného do výšky uloženého peňažného trestu.  
 
(3) Proti uzneseniu podľa odseku 1 je prípustná sťažnosť.

(4) Ak pominuli dôvody na zaistenie výkonu peňažného trestu, zaistenie sa zruší. Ak pominuli dôvody na zaistenie výkonu peňažného trestu v určenom rozsahu, zaistenie na majetku obvineného sa obmedzí. O zrušení alebo obmedzení zaistenia rozhodne príkazom predseda senátu a v prípravnom konaní prokurátor.“.

113. V § 435 odsek 3 znie:
„(3) Ak odsúdený neplní obmedzenia alebo povinnosti vyplývajúce z trestu domáceho väzenia alebo marí výkon kontroly technickými prostriedkami, nariadi súd na verejnom zasadnutí uznesením výkon náhradného trestu odňatia slobody alebo jeho pomernej časti; pritom rozhodne o spôsobe výkonu náhradného trestu.“.
                            
114. V § 435a sa za odsek 2 vkladajú nové odseky 3 a 4, ktoré znejú:
„(3) Na návrh odsúdeného alebo na podnet probačného a mediačného úradníka môže predseda senátu uznesením rozhodnúť o zmene miesta, na ktorom sa má trest domáceho väzenia vykonávať, ak sú na novom mieste splnené podmienky výkonu kontroly technickými prostriedkami podľa osobitného predpisu. Ak v súvislosti so zmenou miesta výkonu trestu domáceho väzenia nemožno zabezpečiť plynulé pokračovanie výkonu trestu a kontroly technickými prostriedkami na novom mieste, predseda senátu preruší výkon trestu na potrebný čas. Ak predseda senátu v súvislosti so zmenou miesta výkonu trestu domáceho väzenia prerušil výkon trestu domáceho väzenia, súčasne s uznesením podľa prvej vety nariadi pokračovať vo výkone trestu domáceho väzenia. 

(4) Ak predseda senátu vyhovie návrhu podľa odseku 3, v uznesení určí nové miesto výkonu trestu a deň a čas, od ktorého sa má trest domáceho väzenia vykonávať na novom mieste. Predseda senátu môže zároveň zmeniť čas, v ktorom sa má odsúdený zdržiavať vo svojom obydlí vrátane k nemu prináležiacich vonkajších priestorov.“.

Doterajšie odesky 3 až 5 sa označujú ako odseky 5 až 7. 

115. V § 435a ods. 7 sa slová „odsekov 2 a 3“ nahrádzajú slovami „odsekov 2, 3 a 5“.

116. § 437 sa dopĺňa odsekom 5, ktorý znie:
„(5) Ak  na základe návrhu o podmienečnom upustení od výkonu zvyšku trestu zákazu činnosti podaného odsúdeným nie je nevyhnutné vykonať jeho výsluch, rozhodnutie o podmienečnom upustení od výkonu zvyšku trestu zákazu činnosti môže so súhlasom prokurátora urobiť predseda senátu.“.

117. Za § 440 sa vkladá § 440a, ktorý vrátane nadpisu znie:

„§ 440a
Výkon trestu zverejnenia odsudzujúceho rozsudku

(1) Len čo sa rozsudok, ktorým bol uložený trest zverejnenia odsudzujúceho rozsudku, stal právoplatným, vyzve predseda senátu odsúdeného, aby ho na svoje náklady v určenej lehote, na určenom mieste, v určenom rozsahu a určeným spôsobom zverejnil.

(2) Ak odsúdený bez dostatočného ospravedlnenia nezverejní rozsudok v určenej lehote, na určenom mieste, v určenom rozsahu alebo určeným spôsobom, súd mu uloží poriadkovú pokutu do 1 650 eur. Poriadkovú pokutu možno uložiť aj opakovane, a to až do splnenia uloženej povinnosti. Na možnosť uloženia poriadkovej pokuty, a to aj opakovane, musí byť odsúdený vopred upozornený.

(3) Ak súd považuje ospravedlnenie odsúdeného podľa odseku 2 za dostatočné, určí novú lehotu na zverejnenie odsudzujúceho rozsudku.

(4) Proti rozhodnutiu podľa odseku 2 je prípustná sťažnosť, ktorá má odkladný účinok.“.

118. Za § 444a sa vkladá § 444b, ktorý vrátane nadpisu znie:

„444b
Výkon trestu zákazu držby a chovu zvierat

(1) Len čo sa stal rozsudok, ktorým bol uložený trest zákazu držby a chovu zvierat, vykonateľným, zašle predseda senátu rovnopis rozsudku Štátnej veterinárnej a potravinovej správe Slovenskej republiky.

(2) Ak súd rozhodol o podmienečnom upustení od zvyšku trestu zákazu držby a chovu zvierat, predseda senátu o tejto skutočnosti bez meškania upovedomí Štátnu veterinárnu a potravinovú správu Slovenskej republiky.

(3) Na konanie o podmienečnom upustení od výkonu zvyšku trestu zákazu držby a chovu zvierat, ako aj na konanie o nariadení výkonu zvyšku tohto trestu sa primerane použijú ustanovenia § 415 až 417. Príslušným na vydanie rozhodnutí je súd, ktorý vo veci konal v prvom stupni.“.

119. V § 445 odsek 1 znie:
„(1) Výkon ochranného liečenia nariadi predseda senátu zdravotníckemu zariadeniu príslušnému na výkon uloženého druhu a formy ochranného liečenia podľa osobitného predpisu. Zdravotnícke zariadenie bezodkladne informuje súd o začatí výkonu ochranného liečenia. Ak súd uložil ochranné liečenie podľa § 73 ods. 2 písm. c) Trestného zákona ústavnou formou, nariadi zároveň po jeho skončení aj doliečovanie ambulantnou formou. Ak bolo ochranné liečenie uložené popri nepodmienečnom treste odňatia slobody, predseda senátu nariadi, aby sa ochranné liečenie vykonávalo v priebehu výkonu trestu odňatia slobody. Doliečovanie ambulantnou formou podľa § 74 ods. 5 Trestného zákona sa začne až po prepustení odsúdeného z výkonu trestu odňatia slobody; v takom prípade sa ustanovenie § 446a nepoužije.“.

120. V § 445 sa za odsek 1 vkladá nový odsek 2, ktorý znie:
„(2) Ak súd uložil viac druhov ochranných liečení, nariadi predseda senátu výkon tak, aby výkon psychiatrického ochranného liečenia a sexuologického ochranného liečenia  spravidla predchádzal výkonu protialkoholického ochranného liečenia, protitoxikomanického ochranného liečenia a ochranného liečenia patologického hráčstva. Výkon ochranných liečení ambulantnou formou nasleduje po výkone ochranných liečení ústavnou formou.“.

Doterajšie odseky 2 a 3 sa označujú ako odseky 3 a 4.

121. § 445 sa dopĺňa odsekom 5, ktorý znie:
„(5) Zmeniť zdravotnícke zariadenie, v ktorom sa ochranné liečenie vykonáva, možno iba na základe dohody zdravotníckych zariadení a s písomným súhlasom súdu, ktorý ochranné liečenie nariadil.“.

122. V § 446 ods. 1 sa za slovo „senátu“ vkladá slovo „okresného“.

123. V § 446 ods. 2 sa na konci pripájajú tieto vety: „Predseda senátu vypočuje odsúdeného ak rozhoduje o zmene ústavnej formy psychiatrického ochranného liečenia alebo sexuologického ochranného liečenia na ambulantnú formu. Výsluch podľa predchádzajúcej vety možno vykonať prostredníctvom videokonferenčného zariadenia.“. 

124. § 446 sa dopĺňa odsekom 7, ktorý znie:
„(7) Ak súd rozhoduje o zmene ústavnej formy ochranného liečenia na ambulantnú, môže zároveň nariadiť probačný dohľad nad páchateľom a ustanoviť mu primerané obmedzenia alebo povinnosti podľa § 52a ods. 1 a 2 Trestného zákona. Páchateľ, ktorému súd zmenil formu ochranného liečenia z ústavnej formy na ambulantnú, je povinný podrobiť sa kontrole technickými prostriedkami, ak mu súd takúto kontrolu nariadil. Nariadiť kontrolu technickými prostriedkami možno, ak sú splnené podmienky podľa osobitného predpisu. Ustanovenie § 74 ods. 5 Trestného zákona platí primerane.“.

125. § 446a vrátane nadpisu znie:
„§ 446a
Pokračovanie v ochrannom liečení

(1) O pokračovaní v ochrannom liečení po skončení výkonu trestu odňatia slobody rozhoduje predseda senátu okresného súdu, v ktorého obvode sa ochranné liečenie počas výkonu trestu vykonáva, na verejnom zasadnutí; zároveň rozhodne o spôsobe ďalšieho výkonu ochranného liečenia. O pokračovaní v ochrannom liečení ústavnou formou môže súd rozhodnúť, len ak by pobyt odsúdeného na slobode mohol byť nebezpečný, najmä ak má uložené psychiatrické alebo sexuologické ochranné liečenie alebo je dôvodný predpoklad, že ochranné liečenie ambulantnou formou nedosiahne účel ochranného opatrenia. Pred rozhodnutím musí byť odsúdený vypočutý; to neplatí, ak to jeho zdravotný stav neumožňuje alebo ak požiadal, aby sa verejné zasadnutie konalo v jeho neprítomnosti. Ústav na výkon trestu odňatia slobody, v ktorom odsúdený vykonáva trest odňatia slobody, na tento účel oznámi súdu s dostatočným predstihom predpokladané skončenie výkonu trestu a zároveň zašle súdu lekársku správu o dosiahnutom výsledku ochranného liečenia aspoň 60 dní pred skončením výkonu trestu odňatia slobody, aby predseda senátu mohol rozhodnúť o pokračovaní v ochrannom liečení ústavnou formou najmenej 30 dní pred skončením výkonu trestu odňatia slobody a nadriadený súd v prípade podania sťažnosti rozhodol tak, aby po skončení výkonu trestu odňatia slobody ihneď pokračoval výkon ochranného liečenia ústavnou formou.  

(2) Ak sa ochranné liečenie, ktoré bolo nariadené počas výkonu trestu odňatia slobody, nezačalo vykonávať bez zavinenia odsúdeného, predseda senátu môže rozhodnúť o jeho výkone ústavnou formou len, ak je pobyt odsúdeného na slobode nebezpečný z dôvodu pretrvávajúcej duševnej poruchy.  

(3) Proti uzneseniu podľa odseku 1 alebo odseku 2 je prípustná sťažnosť.  

(4) Ak sa rozhodlo o pokračovaní v psychiatrickom ochrannom liečení, protialkoholickom ochrannom liečení, protitoxikomanickom ochrannom liečení alebo ochrannom liečení patologického hráčstva ústavnou formou z dôvodu, že pobyt odsúdeného na slobode by mohol byť nebezpečný z dôvodu pretrvávajúcej duševnej poruchy, po právoplatnosti uznesenia predseda senátu po dohode so zariadením ústavnej zdravotnej starostlivosti vydá príkaz na dodanie odsúdeného do tohto zariadenia. Príslušníci Zboru väzenskej a justičnej stráže na podklade príkazu dodajú odsúdeného do tohto zariadenia tak, aby po skončení výkonu trestu odňatia slobody ihneď pokračoval výkon ochranného liečenia.  

(5) Ak sa rozhodlo o pokračovaní v sexuologickom ochrannom liečení ústavnou formou z dôvodu, že pobyt odsúdeného na slobode by mohol byť nebezpečný z dôvodu pretrvávajúcej duševnej poruchy, po právoplatnosti uznesenia predseda senátu vydá predbežný príkaz na umiestnenie odsúdeného do detenčného ústavu na výkon ochranného liečenia ústavnou formou; odsek 4 sa použije primerane. Predbežný príkaz podľa predchádzajúcej vety trvá 3 mesiace. Počas trvania predbežného príkazu, môže riaditeľ detenčného ústavu podať návrh na umiestnenie odsúdeného v detenčnom ústave podľa § 462 ods. 1. Po vydaní predbežného príkazu podľa prvej vety, predseda senátu po dohode so zariadením ústavnej zdravotnej starostlivosti nariadi výkon ochranného liečenia ústavnou formou tak, aby po skončení predbežného príkazu ihneď pokračoval výkon ochranného liečenia ústavnou formou v zdravotníckom zariadení.  

(6) Ak predseda senátu rozhodne o pokračovaní v ochrannom liečení, ktoré sa má vykonať v ambulantnom zariadení, po právoplatnosti uznesenia o pokračovaní v ochrannom liečení vykonáva úkony smerujúce k ďalšiemu výkonu ochranného liečenia súd, ktorý ochranné liečenie uložil.  

(7) Ak bol podaný návrh podľa § 448 ods. 1, o ktorom predseda senátu ešte nerozhodol, rozhodne o ňom uznesením podľa odseku 1 alebo odseku 4 alebo odseku 5 v rámci rozhodovania o pokračovaní v ochrannom liečení.“. 

126. V § 446b ods. 1 sa za slovo „môže“ vkladá slovo „okresný“.

127. V § 446c ods. 1 sa za slovo „vykonávať,“ vkladá slovo „okresný“.

128. V § 448 odseky 1 až 3 znejú:
„(1) Ak ochranné liečenie naplnilo svoj účel, rozhodne súd o prepustení z ochranného liečenia. Ak sa počas výkonu ochranného liečenia zistí, že jeho účel nemožno dosiahnuť, rozhodne súd o ukončení ochranného liečenia. O prepustení z ochranného liečenia alebo o ukončení ochranného liečenia rozhodne na návrh prokurátora, obvineného, zdravotníckeho zariadenia alebo riaditeľa ústavu na výkon trestu odňatia slobody alebo nemocnice pre obvinených a odsúdených, alebo aj bez takéhoto návrhu predseda senátu okresného súdu, v ktorého obvode sa ochranné liečenie vykonáva; ak rozhoduje na návrh, rozhodne najneskôr do desiatich pracovných dní od doručenia návrhu súdu. Ak súd potrebuje na rozhodnutie podľa tohto odseku znalecký posudok, alebo odborné lekárske vyjadrenie, rozhodne do desiatich pracovných dní od doručenia znaleckého posudku alebo odborného lekárskeho vyjadrenia. 

(2) Ochranné liečenie ústavnou formou uložené podľa § 73 ods. 2 písm. c) Trestného zákona sa končí uplynutím doby podľa § 74 ods. 5 Trestného zákona; to neplatí, ak súd rozhodol o jeho predĺžení podľa § 446c alebo o jeho ukončení aj skôr, ak sa počas jeho výkonu zistí, že jeho účel nemožno dosiahnuť alebo ak dosiahnutie jeho účelu je možné aj pred uplynutím doby podľa § 74 ods. 5 Trestného zákona. Zdravotnícke zariadenie bezodkladne informuje súd, ktorý ochranné liečenie nariadil, o skončení ochranného liečenia a jeho výsledkoch. Ak bolo ochranné liečenie podľa § 446c predĺžené, o skončení ochranného liečenia a jeho výsledkoch zdravotnícke zariadenie bezodkladne informuje aj okresný súd, v ktorého obvode sa ochranné liečenie vykonáva. 

(3) Predseda senátu okresného súdu, v ktorého obvode sa ochranné liečenie v zariadení ústavnej zdravotnej starostlivosti vykonáva, najmenej raz ročne preskúma, a ak ide o mladistvého obvineného najmenej raz za šesť mesiacov, či dôvody ochranného liečenia trvajú. Ak dôvody ochranného liečenia pominuli, postupuje podľa odseku 1, inak rozhodne, že vo výkone ochranného liečenia sa bude pokračovať. Na účely preskúmania dôvodov trvania ochranného liečenia si súd vyžiada najneskôr 20 pracovných dní pred rozhodnutím podľa predchádzajúcej vety od zdravotníckeho zariadenia, v ktorom je obvinený umiestnený, lekársku správu o zdravotnom stave obvineného.“.

129. V § 448 ods. 4 sa číslo „2“ nahrádza číslom „1“.

130. V § 462 ods. 1 sa za slová „vykonáva ochranné liečenie,“ vkladajú slová „riaditeľ detenčného ústavu podľa § 446a ods. 5“.

131. V § 462 ods. 2 sa za slovo „rozhoduje“ vkladá slovo „okresný“.

132. V § 462 odsek 6 znie:
„(6) Ak súd vydal predbežný príkaz na umiestnenie odsúdeného do detencie, súd rozhodne o umiestnení odsúdeného v detenčnom ústave do troch mesiacov od vydania predbežného príkazu alebo rozhodne o predĺžení predbežného príkazu vždy najviac o ďalšie dva mesiace, inak predbežný príkaz stráca platnosť a odsúdený pokračuje v uloženom ústavnom ochrannom liečení.“.

133. V § 463 ods. 1 sa slovo „Súd, v ktorého obvode sa detencia vykonáva“ nahrádza slovami „Okresný súd, v obvode ktorého má sídlo detenčný ústav“, za slovo „ročne“ sa vkladá čiarka a slová „a v prípade ak ide o mladistvého odsúdeného najmenej raz za šesť mesiacov,“ a na konci sa pripája táto veta: „Na účely preskúmania dôvodov trvania detencie si súd vyžiada najneskôr 20 pracovných dní pred rozhodnutím podľa predchádzajúcej vety od detenčného ústavu, v ktorom je odsúdený umiestnený, lekársku správu o zdravotnom stave odsúdeného.“.  

134. V § 553 ods. 4 a 5, § 555 ods. 1 a 4 a § 558 ods. 1 sa slová „ods. 6“ nahrádzajú slovami „ods. 7“.

135. V prílohe sa vypúšťajú body 1 a 3.

Doterajšie body 2 až 17 sa označujú ako body 1 až 15. 

136. Príloha sa dopĺňa bodom 16, ktorý znie:
„16. Smernica Európskeho parlamentu a Rady (EÚ) 2024/1203 z 11. apríla 2024 o ochrane životného prostredia prostredníctvom trestného práva, ktorou sa nahrádzajú smernice 2008/99/ES a 2009/123/ES (Ú. v. EÚ L, 2024/1203, 30.4.2024).“.


Čl. II

Zákon č. 300/2005 Z. z. Trestný zákon v znení zákona č. 650/2005 Z. z., zákona č. 692/2006 Z. z., zákona č. 218/2007 Z. z., zákona č. 491/2008 Z. z., zákona č. 497/2008 Z. z., zákona č. 498/2008 Z. z., zákona č. 59/2009 Z. z., zákona č. 257/2009 Z. z., zákona č. 317/2009 Z. z., zákona č. 492/2009 Z. z., zákona č. 576/2009 Z. z., zákona č. 224/2010 Z. z., zákona č. 547/2010 Z. z., zákona č. 33/2011 Z. z., zákona č. 262/2011 Z. z., zákona č. 313/2011 Z. z., zákona č. 246/2012 Z. z., zákona č. 334/2012 Z. z., nálezu Ústavného súdu Slovenskej republiky č. 428/2012 Z. z., uznesenia Ústavného súdu Slovenskej republiky č. 189/2013 Z. z., zákona č. 204/2013 Z. z., zákona č. 1/2014 Z. z., nálezu Ústavného súdu Slovenskej republiky č. 260/2014 Z. z., zákona č. 73/2015 Z. z., zákona č. 78/2015 Z. z., zákona č. 87/2015 Z. z., zákona č. 174/2015 Z. z., zákona č. 397/2015 Z. z., zákona č. 398/2015 Z. z., zákona č. 440/2015 Z. z., zákona č. 444/2015 Z. z., zákona č. 91/2016 Z. z., zákona č. 125/2016 Z. z., zákona č. 316/2016 Z. z., zákona č. 264/2017 Z. z., zákona č. 274/2017 Z. z., zákona č. 161/2018 Z. z., zákona č. 321/2018 Z. z., zákona č. 35/2019 Z. z., nálezu Ústavného súdu Slovenskej republiky č. 38/2019 Z. z., zákona č. 214/2019 Z. z., zákona č. 420/2019 Z. z., zákona č. 474/2019 Z. z., zákona č. 288/2020 Z. z., zákona č. 312/2020 Z. z., zákona č. 236/2021 Z. z., zákona č. 357/2021 Z. z., zákona č. 105/2022 Z. z., zákona č. 111/2022 Z. z., zákona č. 117/2023 Z. z., nálezu Ústavného súdu Slovenskej republiky č. 402/2023 Z. z., zákona č. 40/2024 Z. z., uznesenia Ústavného súdu Slovenskej republiky č. 41/2024 Z. z., zákona č. 47/2024 Z. z., zákona č. 214/2024 Z. z., nálezu Ústavného súdu Slovenskej republiky č. 215/2024 Z. z., zákona č. 248/2024 Z. z., nálezu Ústavného súdu Slovenskej republiky č. 341/2024 Z. z., zákona č. 353/2024 Z. z., zákona č. 363/2024 Z. z., zákona č. 23/2025 Z. z., zákona č. 150/2025 Z. z., zákona č. 157/2025 Z. z., zákona č. 327/2025 Z. z., zákona č. 416/2025 Z. z., zákona č. 44/2026 Z. z., zákona č. 69/2026 Z. z., zákona č. 129/2026 Z. z. a zákona č. 168/2026 Z. z.  sa mení a dopĺňa takto:

1.  V § 5a sa slová „nedovolenej výroby a držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov“ nahrádzajú slovami „neoprávnenej výroby a nakladania s rádioaktívnymi látkami, rádioaktívnymi materiálmi, jadrovými materiálmi, vysoko rizikovými chemickými látkami a vysoko rizikovými biologickými agensmi a toxínmi“.


2. Nadpis prvej časti druhej hlavy znie: 

„DRUHÁ HLAVA
OBMEDZENIA, POVINNOSTI A SANKCIE“.

3. Nadpis prvej časti druhej hlavy prvého dielu znie: 

„Prvý diel
Druhy obmedzení, povinností a sankcií“.

4. Pred § 31 sa vkladá § 30a, ktorý vrátane nadpisu znie:

„§ 30a
Obmedzenia a povinnosti

(1) Obmedzenia a povinnosti sú obmedzenia osobnej slobody, obmedzenia na iných právach odsúdeného, alebo povinnosti plniť, konať, zdržať sa, strpieť, ktoré môže uložiť páchateľovi len súd podľa tohto zákona za spáchaný trestný čin.

(2) Druhy obmedzení a povinnosti sú ustanovené v § 52a.“.

5. V § 32 sa za písmeno i) vkladá nové písmeno j), ktoré znie:
„j) trest zákazu držby a chovu zvierat,

Doterajšie písmená j) až l) sa označujú ako písmená k) až m).

6. V § 32 sa za písmeno l) vkladá nové písmeno m), ktoré znie:
„m) trest zverejnenia odsudzujúceho rozsudku,“

Doterajšie písmeno m) sa označuje ako písmeno n).

7. Doterajší text § 32 sa označuje ako odsek 1 a dopĺňa sa odsekom 2, ktorý znie:
„(2) Trest nespojený s odňatím slobody je trest domáceho väzenia, trest povinnej práce, peňažný trest, trest prepadnutia veci, trest zákazu činnosti, trest zákazu pobytu, trest zákazu účasti na verejných podujatiach a trest vyhostenia.“.

8. Nadpis prvej časti druhej hlavy druhého dielu znie:

„Druhý diel
Základné zásady ukladania obmedzení, povinností a sankcií“.

9. V § 34 ods. 4 prvej vete sa za slovo „poškodeným“ vkladajú slová „najmä formou mediácie,“.

10. Za § 35 sa vkladá § 35a, ktorý vrátane nadpisu znie:

„§ 35a
Zásady ukladania obmedzení a povinností

(1) Popri treste nespojenom s odňatím slobody, ochrannom opatrení alebo tam, kde to ustanovuje tento zákon alebo osobitný predpis, môže súd uložiť obmedzenia alebo povinnosti podľa § 52a ods. 1 a 2, ktorých účelom je  najmä  náprava páchateľa a odstránenie škodlivého následku trestného činu. 

(2) Pri ukladaní obmedzení alebo povinností sa prihliadne na osobu páchateľa, jeho osobné pomery, príčinu spáchania trestného činu a jeho následok, pohnútku, postoj páchateľa k trestnému činu a na práva a právom chránené záujmy osôb poškodených trestným činom, ako aj osôb, ktoré boli dotknuté škodlivým následkom trestného činu.

(3) Ak súd ukladá odsúdenému povinnosť nahradiť škodu, môže mu uložiť aj niektorú z povinností podľa § 52a ods. 2 písm. c), d) alebo písm. e). 

(4) Ak odsúdený nedodržiava uložené obmedzenia, neplní uložené povinnosti, alebo nesplní uloženú povinnosť v určenej dobe, súd môže rozhodnúť o nariadení výkonu trestu odňatia slobody.“.

11. V § 36 sa za písmeno m) vkladá nové písmeno n), ktoré znie:
„n) zúčastnil sa mediácie s poškodeným podľa osobitného predpisu alebo súhlasil s účasťou na mediácií s poškodeným podľa osobitného predpisu, avšak k mediácii nedošlo z dôvodu nesúhlasu poškodeného,“.

Doterajšie písmená n) až p) sa označujú ako písmená o) až q).

12. § 39 sa dopĺňa odsekom 6, ktorý znie:
„(6) Súd môže uložiť trest odňatia slobody znížený o jednu tretinu pod dolnú hranicu zákonom ustanovenej trestnej sadzby podľa odsekov 4 a 5, iba ak páchateľ nahradil škodu poškodenému alebo uzavrel s poškodeným alebo s jeho splnomocnencom dohodu o náhrade škody alebo urobil iné opatrenia na náhradu škody, alebo inak odstránil ujmu vzniknutú trestným činom, ak bola škoda alebo ujma trestným činom spôsobená, a zároveň páchateľ vydal výnos z trestnej činnosti, ak taký výnos získal.“.

13. V § 51 sa vypúšťajú odseky 3 a 4.

Doterajšie odseky 5 až 9 sa označujú ako odseky 3 až 7.

14. V § 51 ods. 6 sa slová „odseku 3 písm. f)“ nahrádzajú slovami „§ 52a ods. 1 písm. i)“ a slová „odseku 4 písm. a)“ sa nahrádzajú slovami „§ 52a ods. 1 písm. j)“.

15. V § 51 ods. 7 sa slová „odseku 4 písm. h)“ nahrádzajú slovami „§ 52a ods. 2 písm. h)“.

16. Za § 52 sa vkladajú § 52a a 52b, ktoré znejú:

„§ 52a

(1) Obmedzenia spočívajú najmä v zákaze
a) účasti na určených verejných podujatiach,
b) požívania alkoholických nápojov,
c) požívania iných návykových látok ako alkoholu,
d) stretávania sa s osobami, ktoré majú na páchateľa negatívny vplyv alebo ktoré boli jeho spolupáchateľmi alebo účastníkmi na trestnom čine,
e) vstupu na vyhradené miesta alebo priestory, na ktorých trestný čin spáchal,
f) držania a chovu zvierat,
g) vedenia motorových vozidiel,
h) účasti na hazardných hrách, hrania na hracích automatoch a uzatvárania stávok,
i) kontaktu s určenou osobou v akejkoľvek forme vrátane kontaktovania prostredníctvom elektronickej komunikačnej služby alebo inými obdobnými prostriedkami,
j) priblížiť sa k určenej osobe na vzdialenosť menšiu ako päťdesiat metrov a zdržiavať sa v blízkosti obydlia určenej osoby alebo v určenom mieste, kde sa osoba zdržiava alebo ktoré navštevuje.

(2) Povinnosti spočívajú najmä v príkaze
a) zdržiavať sa v určenom čase na určenej adrese,
b) vysťahovať sa z bytu alebo domu, v ktorom sa neoprávnene zdržiava alebo ktorý protiprávne obsadil,
c) nahradiť v určenej dobe spôsobenú škodu alebo do určenej lehoty odstrániť škodlivý následok trestného činu alebo nahradiť poškodenému preukázateľne účelne vynaložené náklady na odstránenie škodlivého následku,
d) vykonať v určenej dobe opatrenia alebo zaplatiť náhradu podľa všeobecne záväzných právnych predpisov o ochrane životného prostredia,
e) zaplatiť v určenej dobe dlh alebo zameškané výživné,
f) osobne alebo verejne sa ospravedlniť poškodenému,
g) získať určitú pracovnú kvalifikáciu alebo zúčastniť sa na rekvalifikačnom kurze,
h) podrobiť sa v súčinnosti s probačným a mediačným úradníkom alebo iným odborníkom sociálnemu výcviku, výchovnému programu alebo inému obdobnému programu,
i) podrobiť sa liečeniu závislosti od návykových látok alebo závislosti na hazardných hrách, hraní na hracích automatoch a uzatváraní stávok, 
j) podrobiť sa v určenej dobe psychoterapii alebo zúčastniť sa na psychologickom poradenstve,
k) zamestnať sa v určenej dobe alebo uchádzať sa preukázateľne o zamestnanie,
l) dostaviť sa v určenom čase na príslušný útvar Policajného zboru určený podľa miesta pobytu, v odôvodnených prípadoch aj opakovane, 
m) osobne vykonať verejnoprospešnú činnosť, 
n) zložiť peňažnú sumu na účet súdu určenú Ministerstvu spravodlivosti Slovenskej republiky na ochranu a podporu obetí trestných činov podľa osobitného predpisu.

§ 52b

(1) Ak odsúdený, ktorému bol uložený probačný dohľad, vedie v skúšobnej dobe riadny život a dodržiavaním obmedzení a plnením povinností podľa § 52a ods. 1 a 2 preukázal polepšenie, môže súd uložené obmedzenia a povinnosti zrušiť, ak možno očakávať, že povedie riadny život i bez nich; rovnako môže zrušiť uložený probačný dohľad, ak už nie je potrebné sledovať a kontrolovať správanie odsúdeného probačným a mediačným úradníkom.

(2) Rozhodnutie podľa odseku 1 môže súd vydať najskôr po uplynutí jednej tretiny uloženej skúšobnej doby, najskôr však po šiestich mesiacoch od začiatku jej plynutia. Určená skúšobná doba zostáva rozhodnutím podľa prvej vety nedotknutá.“.

17. V § 53 sa za odsek 5 vkladá nový odsek 6, ktorý znie:
„(6) Ak súd ukladá trest domáceho väzenia súčasne ustanoví náhradný trest odňatia slobody vo výmere až na štyri roky, pre prípad, že by odsúdený nedodržiaval podmienky výkonu trestu domáceho väzenia, nedodržiaval uložené obmedzenia alebo nesplnil uložené povinnosti, alebo maril výkon kontroly technickými prostriedkami. Náhradný trest odňatia slobody nesmie presahovať hornú hranicu zákonom ustanovenej trestnej sadzby pri danom trestnom čine.“.

Doterajší odsek 6 sa označuje ako odsek 7.

18. V § 53 odsek 7 znie:
„(7) Ak odsúdený počas výkonu trestu domáceho väzenia neplní obmedzenia alebo povinnosti vyplývajúce z tohto trestu alebo marí výkon kontroly technickými prostriedkami, súd rozhodne o nariadení výkonu náhradného trestu odňatia slobody a zároveň rozhodne o spôsobe výkonu tohto trestu. Výnimočne môže súd, vzhľadom na okolnosti prípadu, ponechať trest domáceho väzenia v platnosti, hoci odsúdený svojím konaním spáchaným v skúšobnej dobe dal príčinu na nariadenie výkonu trestu, a súčasne môže uložiť doteraz neuložené primerané obmedzenia alebo povinnosti.“.

19. V § 54 sa číslo „300“ nahrádza číslom „400“ za slovom „hodín“ sa vypúšťa čiarka a slová „ak ho odsudzuje za prečin“ sa nahrádzajú slovami „páchateľovi prečinu“.

20. V § 55 ods. 1 sa slová „jedného roka“ nahrádzajú slovami „18 mesiacov“.

21. V § 56 ods. 2 sa na konci pripája táto veta: „Ustanovenie § 34 ods. 6 tým nie je dotknuté.“. 

22. V § 57 ods. 2 sa na konci pripája táto veta: „Ak ide o peňažný trest uložený za trestný čin proti životnému prostrediu, zaplatená suma je príjmom Environmentálneho fondu.“.

23. Za § 62a sa vkladá § 62b, ktorý vrátane nadpisu znie:

„§ 62b
Trest zákazu držby a chovu zvierat

(1) Trest zákazu držby a chovu zvierat spočíva v tom, že sa odsúdenému po dobu výkonu tohto trestu zakazuje držba, chov, starostlivosť a manipulácia so zvieratami.

(2) Súd môže uložiť trest zákazu držby a chovu zvierat na jeden rok až desať rokov, ak sa páchateľ dopustil trestného činu v súvislosti s držbou, chovom, starostlivosťou alebo manipuláciou so zvieratami.

(3) Ako samostatný trest môže byť trest zákazu držby a chovu zvierat uložený, ak vzhľadom na povahu a závažnosť spáchaného trestného činu, okolnosti prípadu, osobu páchateľa, jeho pomery a možnosť nápravy uloženie iného trestu nie je potrebné.

(4) Súd môže uložiť páchateľovi po dobu výkonu tohto trestu primerané obmedzenia a povinnosti uvedené v § 51 ods. 3 a 4, smerujúce k tomu, aby viedol riadny život.

(5) Do doby výkonu trestu zákazu držby a chovu zvierat sa nezapočítava doba výkonu trestu odňatia slobody.“.

24. Za § 64 sa vkladá § 64a, ktorý vrátane nadpisu znie:

„§ 64a
Trest zverejnenia odsudzujúceho rozsudku

(1) Súd môže uložiť trest zverejnenia odsudzujúceho rozsudku alebo jeho časti, ak je potrebné oboznámiť verejnosť s odsudzujúcim rozsudkom, najmä vzhľadom na okolnosti alebo závažnosť trestného činu, alebo ak to vyžaduje záujem na ochrane bezpečnosti alebo zdravia ľudí, životného prostredia, zvierat alebo majetku. Súd určí miesto, rozsah a spôsob zverejnenia odsudzujúceho rozsudku a lehotu, v ktorej má byť zverejnený.

(2) Trest zverejnenia odsudzujúceho rozsudku spočíva v tom, že odsúdený zverejní na svoje náklady odsudzujúci rozsudok alebo súdom určenú časť takého rozsudku na mieste určenom súdom. V odsudzujúcom rozsudku, ktorý má byť zverejnený, musia byť pred zverejnením anonymizované údaje umožňujúce identifikáciu osoby, ktorá je odlišná od odsúdeného.“.

25. V § 66 ods. 3 sa slová „ods. 2“ nahrádzajú slovami „ods. 3“.

26. V § 68 sa za odsek 1 vkladá nový odsek 2 ktorý znie:
„(2) Ak je nariadená kontrola technickými prostriedkami podmienečne prepustený je počas skúšobnej doby povinný v čase, ktorý určí súd, zdržiavať sa vo svojom obydlí vrátane k nemu prináležiacich vonkajších priestorov. Opustiť svoje obydlie môže len po predchádzajúcom súhlase probačného a mediačného úradníka, a len z naliehavého dôvodu a na nevyhnutne potrebný čas. Tento čas sa započítava do skúšobnej doby.“.

Doterajšie odseky 2 až 5 sa označujú ako odseky 3 až 6.

27. § 68 sa dopĺňa odsekmi 7 a 8, ktoré znejú:
„(7) Ak odsúdený, ktorému bol uložený probačný dohľad, vedie v skúšobnej dobe riadny život a dodržiavaním obmedzení a plnením povinností podľa § 52a ods. 1 a 2 preukázal nápravu, môže súd uložené obmedzenia a povinnosti zrušiť, ak možno očakávať, že povedie riadny život i bez nich; rovnako môže zrušiť uložený probačný dohľad, ak už nie je potrebné sledovať a kontrolovať správanie odsúdeného probačným a mediačným úradníkom.

(8) Rozhodnutie podľa odseku 7 môže súd vydať najskôr po uplynutí jednej tretiny uloženej skúšobnej doby, najskôr však po šiestich mesiacoch od začiatku jej plynutia. Určená skúšobná doba zostáva rozhodnutím podľa prvej vety nedotknutá.“.

28. Za § 72b sa vkladajú § 72c a 72d, ktoré vrátane nadpisu nad § 72c znejú:

„Podmienečné upustenie od výkonu zvyšku trestu zákazu držby a chovu zvierat

§ 72c

(1) Po výkone polovice trestu zákazu držby a chovu zvierat môže súd podmienečne upustiť od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný.

(2) Pri podmienečnom upustení od výkonu zvyšku trestu zákazu držby a chovu zvierat súd určí skúšobnú dobu až na päť rokov, nie však kratšiu ako zvyšok trestu; skúšobná doba začína plynúť dňom nasledujúcim po dni nadobudnutia právoplatnosti rozhodnutia o tomto upustení.

(3) Odsúdenému, u ktorého súd podmienečne upustil od výkonu zvyšku trestu zákazu držby a chovu zvierat, môže súd uložiť primerané obmedzenia a povinnosti uvedené v § 51 ods. 3 a 4, smerujúce k tomu, aby viedol riadny život.

§ 72d

(1) Ak odsúdený, u ktorého sa podmienečne upustilo od zvyšku trestu zákazu držby a chovu zvierat, viedol v skúšobnej dobe riadny život a plnil uložené obmedzenia a povinnosti, súd vysloví, že sa osvedčil; inak rozhodne, a to prípadne už v priebehu skúšobnej doby, že zvyšok trestu vykoná.

(2) Ak súd vyslovil, že sa podmienečne prepustený osvedčil, má sa za to, že trest bol vykonaný dňom, keď rozhodnutie o upustení od výkonu zvyšku trestu zákazu držby a chovu zvierat nadobudlo právoplatnosť.

(3) Rovnako sa má za to, že trest zákazu držby a chovu zvierat bol vykonaný dňom, keď rozhodnutie o podmienečnom upustení od výkonu zvyšku trestu zákazu držby a chovu zvierat nadobudlo právoplatnosť, ak súd bez viny odsúdeného nenariadil do roka od uplynutia skúšobnej doby, že odsúdený zvyšok trestu vykoná.“.

29. V § 73 odsek 1 znie:
„(1) Súd uloží psychiatrické ochranné liečenie, sexuologické ochranné liečenie, protialkoholické ochranné liečenie, protitoxikomanické ochranné liečenie alebo ochranné liečenie patologického hráčstva v prípade uvedenom v § 39 ods. 2 písm. c) alebo § 40 ods. 1 písm. c) alebo ak páchateľ činu inak trestného nie je pre nepríčetnosť trestne zodpovedný a jeho pobyt na slobode je nebezpečný.“.

30. V § 73 ods. 3 sa pred prvú vetu vkladá nová prvá veta, ktorá znie: „Podľa odseku 2 písm. c) môže súd uložiť iba protialkoholické ochranné liečenie, protitoxikomanické ochranné liečenie alebo ochranné liečenie patologického hráčstva.“.

31. V § 74 ods. 4 sa za slovo „účel“ vkladá čiarka a slová „ak tento zákon neustanovuje inak“.

32. V § 74 ods. 5 sa za prvú vetu vkladá nová druhá a tretia veta, ktoré znejú: „Doba podľa predchádzajúcej vety začína plynúť odo dňa začatia výkonu ochranného liečenia. V odôvodnených prípadoch o predĺžení ochranného liečenia rozhodne súd.“.

33. V § 81 odsek 4 znie: 
„(4) Súd môže na základe odborného lekárskeho posudku rozhodnúť o umiestnení páchateľa do detenčného ústavu aj vtedy, ak psychiatrické ochranné liečenie vykonávané ústavnou formou alebo sexuologické ochranné liečenie vykonávané ústavnou formou neplní svoj účel a pretrváva riziko opakovania spáchaného činu alebo obdobného činu; súd rozhodne na návrh zariadenia ústavnej zdravotnej starostlivosti alebo na návrh riaditeľa ústavu na výkon trestu, v ktorom odsúdený vykonáva trest odňatia slobody.“.

34. V § 92 ods. 2 sa slová „§ 32 písm. b) až l)“ nahrádzajú slovami „§ 32 písm. b) až n)“.

35. V § 124 odsek 3 znie:
„(3) Pri trestných činoch proti životnému prostrediu sa rozsahom činu rozumie súhrn majetkovej škody na životnom prostredí a získaného prospechu v príčinnej súvislosti s trestným činom. Majetková škoda na životnom prostredí v sebe zahŕňa aj náklady na uvedenie životného prostredia do predošlého stavu. Pri trestnom čine neoprávneného nakladania s odpadmi podľa § 302 a 302a sa rozsahom činu rozumie cena, za ktorú sa odpad v čase a v mieste zistenia činu obvykle zbiera, vykupuje, prepravuje, vyváža, dováža, zhodnocuje, ukladá alebo zneškodňuje, a cena za odstránenie odpadu z miesta, ktoré na jeho uloženie nie je určené. Pri trestnom čine neuzavretia skládky odpadov podľa § 302b sa rozsahom činu rozumejú náklady na uzavretie skládky odpadov alebo jej časti alebo na jej rekultiváciu. Pri trestnom čine neoprávnenej výroby a nakladania s prípravkami na ochranu rastlín, biocídnymi výrobkami, účinnými látkami, chemickými látkami a ortuťou podľa § 304d a 304e sa rozsahom činu rozumie cena, za ktorú sa prípravok na ochranu rastlín, biocídny výrobok, účinná látka, chemická látka ako taká alebo v zmesi alebo ortuť, zlúčenina ortuti alebo zmes ortuti v čase spáchania činu obvykle predáva. Pri trestnom čine porušovania predpisov v oblasti uvádzania výrobkov spôsobujúcich emisie na trh podľa § 304f a 304g sa rozsahom činu rozumie cena, za ktorú sa výrobok v čase spáchania činu obvykle predáva. Pri trestnom čine neoprávneného umiestňovania príslušných komodít a príslušných výrobkov na trh podľa § 306b a 306c sa rozsahom činu rozumie cena, za ktorú sa príslušná komodita alebo príslušný výrobok v čase spáchania činu obvykle predáva.“. 

36. V § 124 ods. 4 sa vypúšťajú slová „z pridanej hodnoty alebo spotrebná daň“.

37. V § 126 odseky 2 a 3 znejú:
„(2) Pri určení majetkovej škody na životnom prostredí sa vychádza zo škody spôsobenej na chránených rastlinách, chránených živočíchoch, exemplároch rastlín alebo živočíchov, zveri, rybách, biotopoch, stromoch, kroch alebo na iných zložkách životného prostredia. Pri určení výšky majetkovej škody na životnom prostredí sa vychádza aj z hodnoty veci určenej zákonom alebo iným všeobecne záväzným právnym predpisom vydaným na základe zákona.

(3) Ak nemožno určiť výšku škody alebo rozsah činu ani jedným zo spôsobov podľa odsekov 1 a 2 alebo ak sú vážne pochybnosti o správnosti výšky škody alebo rozsahu činu, určí sa výška škody alebo rozsah činu na podklade odborného vyjadrenia alebo potvrdenia fyzickej osoby alebo právnickej osoby, ktorej pôsobnosť alebo predmet činnosti poskytuje záruku objektívnosti určenia škody alebo rozsahu činu; inak sa výška škody alebo rozsah činu určí na podklade znaleckého posudku.“.

38. V § 127 ods. 1 sa vypúšťa čiarka a slová „ak tento zákon neustanovuje inak“

39. V § 127 sa za odsek 7 vkladá nový odsek 8, ktorý znie: 
„(8) Osobou v zraniteľnom postavení sa na účely tohto zákona rozumie osoba, ktorá nemá inú reálnu alebo prijateľnú možnosť, než sa podvoliť zneužitiu.“.

Doterajšie odseky 8 až 12 sa označujú ako odseky 9 až 13.

40. V § 131 odsek 2 znie:
„(2) Za nakladanie s odpadmi sa na účely tohto zákona považuje zber, výkup, zhromažďovanie, preprava, vývoz, dovoz, zhodnocovanie vrátane triedenia, ukladanie alebo zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodnenia a zahŕňa aj obchodovanie a sprostredkovanie týchto činností.“.

41. V § 131 ods. 4 poslednej vete sa slová „vykonávací právny predpis“ nahrádzajú slovami „všeobecne záväzný právny predpis, ktorý vydá Ministerstvo spravodlivosti Slovenskej republiky“.

42. § 131 sa dopĺňa odsekmi 7 a 8, ktoré znejú:
„(7) Navrhovanou činnosťou alebo jej zmenou sa na účely tohto zákona rozumie realizácia stavieb, iných zariadení, realizačný zámer alebo iný zásah do prírodného prostredia alebo do krajiny meniaci fyzické aspekty lokality vrátane ťažby nerastnej suroviny, ktorá je predmetom zisťovacieho konania alebo predmetom posudzovania vplyvov na životné prostredie.

(8) Nákazlivou chorobou zvierat sa na účely tohto zákona rozumie choroba uvedená v prílohách č. 3 až 5 osobitného predpisu na úseku veterinárnej starostlivosti.“.

43. V § 135d sa slová „§ 135 ods. 2“ nahrádza slovami „§ 135c ods. 2“.

44. V § 170b odseky 1 a 2 znejú:
„(1) Kto ponúka, predá alebo sebe alebo inému zadováži 
a) falšovaný alebo inak pozmenený liek alebo sprievodnú dokumentáciu k lieku vrátane povolenia na zaobchádzanie s liekmi, povolenia na zaobchádzanie s omamnými látkami a psychotropnými látkami, osvedčenia o dodržiavaní požiadaviek správnej výrobnej praxe alebo veľkodistribučnej praxe, analytického certifikátu o prepustení šarže a dokumentácie o príjme, výdaji, preprave, dovoze a vývoze lieku,
b) falšovanú alebo inak pozmenenú zdravotnícku pomôcku alebo jej časť alebo sprievodnú dokumentáciu k zdravotníckej pomôcke vrátane EÚ vyhlásenia o zhode, certifikátu o posúdení zhody, návodu na použitie a certifikátu o voľnom predaji, 
alebo kto takú činnosť sprostredkuje alebo kto taký liek alebo zdravotnícku pomôcku dovezie, vyvezie, prevezie alebo prechováva alebo takú sprievodnú dokumentáciu prechováva,
potrestá sa odňatím slobody až na dva roky.

(2) Kto v úmysle dať ich ako pravé falšuje alebo inak pozmení
a) totožnosť lieku vrátane jeho označenia alebo sprievodnú dokumentáciu k lieku vrátane povolenia na zaobchádzanie s liekmi, povolenia na zaobchádzanie s omamnými látkami a psychotropnými látkami, osvedčenia o dodržiavaní požiadaviek správnej výrobnej praxe alebo správnej veľkodistribučnej praxe, analytického certifikátu o prepustení šarže a dokumentácie o príjme, výdaji, preprave, dovoze a vývoze lieku alebo uvedie nepravdivý údaj o výrobcovi, o držiteľovi rozhodnutia o registrácii lieku alebo o krajine výroby,
b) totožnosť zdravotníckej pomôcky alebo jej časti vrátane jej označenia alebo sprievodnú dokumentáciu k zdravotníckej pomôcke vrátane EÚ vyhlásenia o zhode, certifikátu o posúdení zhody, návodu na použitie a certifikátu o voľnom predaji alebo uvedie nepravdivý údaj o výrobcovi, o krajine výroby alebo o splnomocnenom zástupcovi,
potrestá sa odňatím slobody na jeden rok až päť rokov.“.

45. V § 179 odseky 1 a 2 znejú:
„(1) Kto s použitím podvodného konania, ľsti, obmedzovania osobnej slobody, únosu, násilia, hrozby násilia, hrozby inej ťažkej ujmy alebo iných foriem donucovania, prijatia alebo poskytnutia peňažného plnenia či iných výhod na dosiahnutie súhlasu osoby, na ktorú je iná osoba odkázaná, alebo zneužitia svojho postavenia alebo zneužitia bezbrannosti alebo zraniteľného postavenia zláka, prepraví, prechováva, odovzdá alebo prevezme iného, hoci aj s jeho súhlasom, na účel 
a) prostitúcie alebo inej formy sexuálneho vykorisťovania vrátane pornografie, 
b) nútenej práce či nútenej služby vrátane žobrania, otroctva alebo praktík podobných otroctvu, nevoľníctva,
c) núteného sobáša,
d) náhradného materstva,
e) zneužívania na páchanie trestnej činnosti,
f) odoberania orgánov, tkanív alebo bunky, alebo
g) iných foriem vykorisťovania, 
potrestá sa odňatím slobody na päť rokov až desať rokov.

(2) Kto zláka, prepraví, prechováva, odovzdá alebo prevezme dieťa, hoci aj s jeho súhlasom, na účel 
a) detskej prostitúcie alebo inej formy sexuálneho vykorisťovania vrátane detskej pornografie,
b) nútenej práce či nútenej služby vrátane žobrania, otroctva alebo praktík podobných otroctvu, nevoľníctva,
c) núteného sobáša,
d) náhradného materstva,
e) zneužívania na páchanie trestnej činnosti,
f) nezákonnej adopcie,
g) odoberania orgánov, tkanív alebo bunky, alebo
h) iných foriem vykorisťovania, 
potrestá sa odňatím slobody na sedem rokov až pätnásť rokov.“.

46. V § 179 ods. 3 sa slová „sedem rokov až dvanásť“ nahrádzajú slovami „desať rokov až pätnásť“.

47. Za § 179 sa vkladá § 179a, ktorý vrátane nadpisu znie:

„§ 179a
Využívanie služieb obete obchodovania s ľuďmi

(1) Kto s vedomím, že ide o osobu, ktorá je obeťou obchodovania s ľuďmi, využije služby vyplývajúce z vykorisťovania takejto osoby uvedené v § 179, potrestá sa odňatím slobody na jeden rok až päť rokov.

(2) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) a získa ním pre seba alebo pre iného väčší prospech,
b) a vydá takýmto činom iného do nebezpečenstva ťažkej ujmy na zdraví alebo smrti,
c) ako verejný činiteľ,
d) na chránenej osobe,
e) z osobitného motívu, alebo
f) závažnejším spôsobom konania.

(3) Odňatím slobody na štyri roky až desať rokov sa páchateľ potrestá, ak spácha čin uvedený v odseku 1
a) a získa ním pre seba alebo pre iného značný prospech, alebo
b) a spôsobí ním ťažkú ujmu na zdraví alebo smrť, alebo iný obzvlášť závažný následok. 

(4) Odňatím slobody na sedem rokov až dvanásť rokov sa páchateľ potrestá, ak spácha čin uvedený v odseku 1
a) a získa ním pre seba alebo pre iného prospech veľkého rozsahu,
b) a spôsobí ním ťažkú ujmu na zdraví viacerým osobám alebo smrť viacerých osôb, alebo
c) ako člen nebezpečného zoskupenia.“.

48. V § 212 ods. 1 písm. e) sa na konci vkladá čiarka a slová „alebo pes, mačka, fretka, kopytník alebo exemplár živočícha druhu uvedeného v prílohe A osobitného predpisu1a)“.

Poznámka pod čiarou k odkazu 1a znie:

„1a) Nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Mimoriadne vydanie Ú. v. EÚ, kap. 15/zv. 03) v platnom znení.“.

49. V § 249 ods. 1 sa za slovo „premiestni“ vkladá čiarka a slová „sebe alebo inému zadováži“.
50. V § 277a ods. 1 sa vypúšťajú slová „z pridanej hodnoty alebo spotrebnej dane“. 

51. § 287 znie:

„§ 287

Kto zničí alebo znehodnotí zreteľne označené zariadenie
a) geodetického bodu Štátnej priestorovej siete, na ktorom je prevádzkovaná Slovenská priestorová observačná služba,
b) základného nivelačného bodu, alebo
c) geodetického bodu Štátnej gravimetrickej siete,
potrestá sa odňatím slobody až na jeden rok.“.

52. Nadpis nad § 298 znie: „Neoprávnená výroba a nakladanie s rádioaktívnymi látkami, rádioaktívnymi materiálmi, jadrovými materiálmi, vysoko rizikovými chemickými látkami a vysoko rizikovými biologickými agensmi a toxínmi“.

53. V § 298 odsek 1 znie:
„(1) Kto, čo aj z nedbanlivosti, v rozpore so všeobecne záväznými právnymi predpismi vyrobí, dovezie, vyvezie, prevezie, kúpi, predá, ponúka, vymení, upraví, použije, dá na prepravu, uloží, odstráni, sebe alebo inému zadováži alebo prechováva rádioaktívnu látku, rádioaktívny materiál, jadrový materiál, vysokorizikovú chemickú látku,  vysoko rizikový biologický agens alebo toxín, alebo veci určené na ich výrobu, alebo s nimi inak nakladá, potrestá sa odňatím slobody na jeden rok až šesť rokov.“.

54. V § 299 ods. 1 sa slová „jadrovej alebo inej rádioaktívnej látky, alebo vysokorizikovej chemickej látky, alebo jedu, alebo vysoko rizikového biologického agensu a toxínu“ nahrádzajú slovami „rádioaktívnej látky, rádioaktívneho materiálu, jadrového materiálu, vysokorizikovej chemickej látky alebo vysokorizikového biologického agensu alebo toxínu“.

55. § 300 vrátane nadpisu nad paragrafom znie:

„Ohrozenie a poškodenie životného prostredia

§ 300

(1) Kto v malom rozsahu vydá životné prostredie do nebezpečenstva jeho ohrozenia tým, že poruší všeobecne záväzné právne predpisy o ochrane životného prostredia alebo o ochrane prírodných zdrojov vrátane prírodných liečivých zdrojov a prírodných minerálnych zdrojov, potrestá sa odňatím slobody až na dva roky.

(2) Kto v malom rozsahu poškodí životné prostredie tým, že poruší všeobecne záväzné právne predpisy o ochrane životného prostredia alebo o ochrane prírodných zdrojov vrátane prírodných liečivých zdrojov a prírodných minerálnych zdrojov, potrestá sa odňatím slobody až na tri roky.

(3) Rovnako ako v odseku 2 sa potrestá, kto v chránenom území alebo jeho ochrannom pásme, chránenej vodohospodárskej oblasti, inundačnom území, ochrannom pásme prírodného liečivého zdroja, prírodného minerálneho zdroja, vodárenského zdroja, vodnej stavby, verejného vodovodu alebo verejnej kanalizácie neoprávnene postaví stavbu alebo jej časť.

(4) Kto vydá iného do nebezpečenstva ťažkej ujmy na zdraví alebo smrti tým, že poruší všeobecne záväzné právne predpisy o ochrane životného prostredia alebo o ochrane prírodných zdrojov vrátane prírodných liečivých zdrojov a prírodných minerálnych zdrojov, potrestá sa odňatím slobody až na päť rokov.

(5) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1, 2, 3 alebo 4
a) vo väčšom rozsahu,
b) v chránenom území alebo jeho ochrannom pásme, chránenej vodohospodárskej oblasti, inundačnom území, ochrannom pásme prírodného liečivého zdroja, prírodného minerálneho zdroja, vodárenského zdroja, vodnej stavby, verejného vodovodu alebo verejnej kanalizácie, alebo
c) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý. 

(6) Odňatím slobody na tri roky až osem rokov sa páchateľ potrestá, ak spácha čin uvedený v odseku 1, 2, 3 alebo 4
a) v značnom rozsahu,
b) z osobitného motívu, alebo
c) závažnejším spôsobom konania.

(7) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1, 2, 3 alebo 4
a) vo veľkom rozsahu,
b) a spôsobí ním ťažkú ujmu na zdraví alebo smrť, alebo
c) za krízovej situácie.“.

56. Za § 300 sa vkladajú § 300a až 300c, ktoré znejú:

„§ 300a

(1) Kto z hrubej nedbanlivosti vo väčšom rozsahu vydá životné prostredie do nebezpečenstva jeho ohrozenia tým, že poruší všeobecne záväzné právne predpisy o ochrane životného prostredia alebo o ochrane prírodných zdrojov vrátane prírodných liečivých zdrojov a prírodných minerálnych zdrojov, potrestá sa odňatím slobody až na jeden rok.

(2) Kto z hrubej nedbanlivosti vo väčšom rozsahu poškodí životné prostredie tým, že poruší všeobecne záväzné právne predpisy o ochrane životného prostredia alebo o ochrane prírodných zdrojov vrátane prírodných liečivých zdrojov a prírodných minerálnych zdrojov, potrestá sa odňatím slobody až na dva roky.

(3) Kto z hrubej nedbanlivosti vydá iného do nebezpečenstva ťažkej ujmy na zdraví alebo smrti tým, že poruší všeobecne záväzné právne predpisy o ochrane životného prostredia alebo o ochrane prírodných zdrojov vrátane prírodných liečivých zdrojov a prírodných minerálnych zdrojov, potrestá sa odňatím slobody až na tri roky.

(4) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1, 2 alebo 3 
a) v značnom rozsahu, alebo
b) v chránenom území alebo jeho ochrannom pásme, chránenej vodohospodárskej oblasti, inundačnom území, ochrannom pásme prírodného liečivého zdroja, prírodného minerálneho zdroja, vodárenského zdroja, vodnej stavby, verejného vodovodu alebo verejnej kanalizácie.

(5) Odňatím slobody na tri roky až osem rokov sa páchateľ potrestá, ak spácha čin uvedený v odseku 1, 2 alebo 3 
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.

§ 300b

(1) Kto v rozpore so všeobecne záväznými právnymi predpismi na ochranu prírody a krajiny alebo so všeobecne záväznými právnymi predpismi na úseku lesného hospodárstva jazdí alebo stojí s motorovým vozidlom v chránenom území alebo jeho ochrannom pásme alebo na lesnom pozemku, hoci bol za taký čin v predchádzajúcich dvadsiatich štyroch mesiacoch postihnutý, potrestá sa odňatím slobody až na dva roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1, hoci bol za taký čin v predchádzajúcich dvadsiatich štyroch mesiacoch odsúdený.

§ 300c

(1) Kto vo väčšom rozsahu vydá životné prostredie do nebezpečenstva jeho ohrozenia tým, že realizuje navrhovanú činnosť alebo jej zmenu a nemá na ňu vydané rozhodnutie podľa osobitného predpisu o posudzovaní vplyvov na životné prostredie, potrestá sa odňatím slobody až na päť rokov.

(2) Kto vo väčšom rozsahu poškodí životné prostredie tým, že realizuje navrhovanú činnosť alebo jej zmenu a nemá na ňu vydané rozhodnutie podľa osobitného predpisu o posudzovaní vplyvov na životné prostredie, potrestá sa odňatím slobody na jeden rok až päť rokov.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2
a) v značnom rozsahu, 
b) v chránenom území alebo jeho ochrannom pásme, chránenej vodohospodárskej oblasti, inundačnom území, ochrannom pásme prírodného liečivého zdroja, prírodného minerálneho zdroja, vodárenského zdroja, vodnej stavby, verejného vodovodu alebo verejnej kanalizácie, alebo
c) závažnejším spôsobom konania.

(4) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1 alebo 2 vo veľkom rozsahu.“.

57. § 301 vrátane nadpisu nad paragrafom znie:

„Porušovanie ochrany biotopov

§ 301

(1) Kto vo väčšom rozsahu poškodí biotop druhu európskeho významu v území európskej sústavy chránených území, biotop európskeho významu alebo biotop národného významu tým, že poruší všeobecne záväzné právne predpisy o ochrane životného prostredia, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý. 

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1
a) v značnom rozsahu, alebo
b) závažnejším spôsobom konania.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.

(5) Rovnako ako v odseku 4 sa páchateľ potrestá, ak zničí biotop druhu európskeho významu v území európskej sústavy chránených území, biotop európskeho významu, biotop národného významu alebo ekosystém v chránenom území tým, že poruší všeobecne záväzné právne predpisy.“.

58. Za § 301 sa vkladá § 301a, ktorý znie:

„§ 301a

(1) Kto z hrubej nedbanlivosti vo väčšom rozsahu poškodí biotop druhu európskeho významu v území európskej sústavy chránených území, biotop európskeho významu alebo biotop národného významu tým, že poruší všeobecne záväzné právne predpisy o ochrane životného prostredia, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 v značnom rozsahu.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.“.

59. § 302 a 302a vrátane nadpisu nad § 302 znejú:

„Neoprávnené nakladanie s odpadmi

§ 302

(1) Kto v rozpore so všeobecne záväznými právnymi predpismi
a) v rozsahu najmenej 2 500 eur nakladá s nebezpečným odpadom, 
b) v rozsahu najmenej 10 000 eur nakladá s iným ako nebezpečným odpadom, alebo
c) v malom rozsahu cezhranične prepravuje odpad alebo takú prepravu organizuje, sprostredkuje alebo sa na nej iným spôsobom podieľa,
potrestá sa odňatím slobody až na päť rokov.

(2) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1
a) vo väčšom rozsahu, 
b) a tým vydá iného do nebezpečenstva ťažkej ujmy na zdraví alebo smrti, alebo
c) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý. 

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) v značnom rozsahu, alebo
b) závažnejším spôsobom konania.

(4) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a) vo veľkom rozsahu,
b) a spôsobí ním ťažkú ujmu na zdraví alebo smrť, alebo
c) ako člen nebezpečného zoskupenia.

§ 302a

(1) Kto z hrubej nedbanlivosti v rozpore so všeobecne záväznými právnymi predpismi
a) v rozsahu najmenej 2 500 eur nakladá s nebezpečným odpadom,
b) v rozsahu najmenej 10 000 eur nakladá s iným ako nebezpečným odpadom, alebo
c) v malom rozsahu cezhranične prepravuje odpad alebo takú prepravu organizuje, sprostredkuje alebo sa na nej iným spôsobom podieľa,
potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 
a) vo väčšom rozsahu, alebo
b) a tým vydá iného do nebezpečenstva ťažkej ujmy na zdraví alebo smrti.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 v značnom rozsahu.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.“.

60. Za § 302a sa vkladajú § 302b až 302d, ktoré vrátane nadpisu § 302b a nadpisu nad § 302c znejú:

„§ 302b 
Neuzavretie skládky odpadov

(1) Kto v rozpore so všeobecne záväznými právnymi predpismi napriek výzve orgánu verejnej moci vo väčšom rozsahu nevykoná úkony potrebné na uzavretie skládky odpadov alebo jej časti alebo na jej rekultiváciu, potrestá sa odňatím slobody až na tri roky.
 
(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 v značnom rozsahu.
 
(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.

Neoprávnené vypúšťanie znečisťujúcich látok

§ 302c

(1) Kto v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu vypustí ropnú látku, škodlivú kvapalnú látku alebo inú znečisťujúcu látku z námornej lode, námorného rekreačného plavidla alebo lode vnútrozemskej plavby a tým vydá životné prostredie do nebezpečenstva jeho ohrozenia, potrestá sa odňatím slobody až na päť rokov.

(2) Rovnako ako v odseku 1 sa potrestá, kto v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu postaví, prevádzkuje alebo demontuje zariadenie určené na ložiskový geologický prieskum alebo ťažbu ropy alebo zemného plynu na mori a tým vydá životné prostredie do nebezpečenstva jeho ohrozenia.

(3) Kto v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu vypustí ropnú látku, škodlivú kvapalnú látku alebo inú znečisťujúcu látku z námornej lode, námorného rekreačného plavidla alebo lode vnútrozemskej plavby a tým poškodí životné prostredie, potrestá sa odňatím slobody na jeden rok až päť rokov.

(4) Rovnako ako v odseku 3 sa potrestá, kto v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu postaví, prevádzkuje alebo demontuje zariadenie určené na ložiskový geologický prieskum alebo ťažbu ropy alebo zemného plynu na mori a tým 
a) poškodí životné prostredie, alebo
b) vydá iného do nebezpečenstva ťažkej ujmy na zdraví alebo smrti.

(5) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1, 2, 3 alebo 4, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(6) Odňatím slobody na tri roky až osem rokov sa páchateľ potrestá, ak spácha čin uvedený v odseku 1, 2, 3 alebo 4
a) v značnom rozsahu, alebo
b) závažnejším spôsobom konania.

(7) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1, 2, 3 alebo 4
a) vo veľkom rozsahu,
b) a spôsobí ním ťažkú ujmu na zdraví alebo smrť, alebo
c) ako člen nebezpečného zoskupenia.

§ 302d

(1) Kto z hrubej nedbanlivosti v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu vypustí ropnú látku, škodlivú kvapalnú látku alebo inú znečisťujúcu látku z  námornej lode, námorného rekreačného plavidla alebo lode vnútrozemskej plavby a tým vydá životné prostredie do nebezpečenstva jeho ohrozenia, potrestá sa odňatím slobody až na jeden rok.

(2) Rovnako ako v odseku 1 sa potrestá, kto z hrubej nedbanlivosti v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu postaví, prevádzkuje alebo demontuje zariadenie určené na ložiskový geologický prieskum alebo ťažbu ropy alebo zemného plynu na mori a tým vydá životné prostredie do nebezpečenstva jeho ohrozenia.

(3) Kto z hrubej nedbanlivosti v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu vypustí ropnú látku, škodlivú kvapalnú látku alebo inú znečisťujúcu látku z námornej lode, námorného rekreačného plavidla alebo lode vnútrozemskej plavby a tým poškodí životné prostredie, potrestá sa odňatím slobody až na dva roky.

(4) Rovnako ako v odseku 3 sa potrestá, kto z hrubej nedbanlivosti v rozpore so všeobecne záväznými právnymi predpismi alebo medzinárodnou zmluvou, ktorou je Slovenská republika viazaná, vo väčšom rozsahu postaví, prevádzkuje alebo demontuje zariadenie určené na ložiskový geologický prieskum alebo ťažbu ropy alebo zemného plynu na mori a tým poškodí životné prostredie.
	
(5) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1, 2, 3 alebo 4 v značnom rozsahu.

(6) Odňatím slobody na tri roky až osem rokov sa páchateľ potrestá, ak spácha čin uvedený v odseku 1, 2, 3 alebo 4
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.“.

61. § 303 vrátane nadpisu nad paragrafom znie:

„Porušovanie ochrany vôd a ovzdušia

§ 303

(1) Kto vo väčšom rozsahu koná v rozpore so všeobecne záväznými právnymi predpismi na ochranu vôd alebo so všeobecne záväznými predpismi na ochranu ovzdušia a tým vydá životné prostredie do nebezpečenstva jeho ohrozenia, potrestá sa odňatím slobody až na päť rokov.

(2) Kto vo väčšom rozsahu koná v rozpore so všeobecne záväznými právnymi predpismi na ochranu vôd alebo so všeobecne záväznými právnymi predpismi na ochranu ovzdušia a tým 
a) poškodí životné prostredie, alebo
b) vydá iného do nebezpečenstva ťažkej ujmy na zdraví alebo smrti, 
potrestá sa odňatím slobody na jeden rok až päť rokov.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 alebo 2, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2
a) v značnom rozsahu,
b) závažnejším spôsobom konania, alebo
c) z osobitného motívu.

(5) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1 alebo 2
a) vo veľkom rozsahu,
b) a spôsobí ním ťažkú ujmu na zdraví alebo smrť, alebo
c) ako člen nebezpečného zoskupenia.“.

62. Za § 303 sa vkladajú § 303a až 303c, ktoré znejú:

„§ 303a

(1) Kto z hrubej nedbanlivosti vo väčšom rozsahu koná v rozpore so všeobecne záväznými právnymi predpismi na ochranu vôd alebo so všeobecne záväznými predpismi na ochranu ovzdušia a tým vydá životné prostredie do nebezpečenstva jeho ohrozenia, potrestá sa odňatím slobody až na jeden rok.

(2) Kto z hrubej nedbanlivosti vo väčšom rozsahu koná v rozpore so všeobecne záväznými právnymi predpismi na ochranu vôd alebo so všeobecne záväznými právnymi predpismi na ochranu ovzdušia a tým 
a) poškodí životné prostredie, alebo
b) vydá iného do nebezpečenstva ťažkej ujmy na zdraví alebo smrti, potrestá sa odňatím slobody až na dva roky.

(3) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 v značnom rozsahu.

(4) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.

§ 303b

(1) Kto v rozpore so všeobecne záväznými právnymi predpismi na ochranu vôd v rozsahu prevyšujúcom 7 000 eur odoberie povrchové vody alebo podzemné vody, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) vo väčšom rozsahu, alebo
b) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na dva roky až šesť rokov na páchateľ potrestá, ak spácha čin uvedený v odseku 1 v značnom rozsahu.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 vo veľkom rozsahu.

§ 303c

(1) Kto z hrubej nedbanlivosti v rozpore so všeobecne záväznými právnymi predpismi na ochranu vôd v rozsahu prevyšujúcom 7 000 eur odoberie povrchové vody alebo podzemné vody, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 vo väčšom rozsahu.

(3) Odňatím slobody na jeden rok až päť rokov na páchateľ potrestá, ak spácha čin uvedený v odseku 1 v značnom rozsahu.“.

63. § 304 a 304a vrátane nadpisu nad § 304 znejú:

„Neoprávnená výroba a nakladanie s látkami poškodzujúcimi ozónovú vrstvu

§ 304

(1) Kto v rozpore so všeobecne záväznými právnymi predpismi vyrobí, dovezie, vyvezie, uvedie na trh, použije alebo uvoľní do životného prostredia látku poškodzujúcu ozónovú vrstvu samostatne alebo v zmesi, alebo kto v rozpore so všeobecne záväznými právnymi predpismi vyrobí, dovezie, vyvezie, uvedie na trh alebo použije výrobok, zariadenie alebo jeho časť, ktorý obsahuje látku poškodzujúcu ozónovú vrstvu alebo ktorého fungovanie od nej závisí, potrestá sa odňatím slobody až na päť rokov.

(2) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) v značnom rozsahu, alebo
b) závažnejším spôsobom konania.

(4) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) ako člen nebezpečného zoskupenia.

§ 304a

(1) Kto z hrubej nedbanlivosti v rozpore so všeobecne záväznými právnymi predpismi vyrobí, dovezie, vyvezie, uvedie na trh, použije alebo uvoľní do životného prostredia látku poškodzujúcu ozónovú vrstvu samostatne alebo v zmesi, alebo kto v rozpore so všeobecne záväznými právnymi predpismi vyrobí, dovezie, vyvezie, uvedie na trh alebo použije výrobok, zariadenie alebo jeho časť, ktorý obsahuje látku poškodzujúcu ozónovú vrstvu alebo ktorého fungovanie od nej závisí, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 v značnom rozsahu.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 vo veľkom rozsahu.“.

64. Za § 304a sa vkladajú § 304b až 304g, ktoré vrátane nadpisov nad § 304b, 304d a 304f znejú:

„Neoprávnená výroba a nakladanie s fluórovanými skleníkovými plynmi

§ 304b

(1) Kto v rozpore so všeobecne záväznými právnymi predpismi vyrobí, dovezie, vyvezie, uvedie na trh, použije alebo uvoľní do životného prostredia fluórovaný skleníkový plyn samostatne alebo v zmesi, alebo kto v rozpore so všeobecne záväznými právnymi predpismi vyrobí, dovezie, vyvezie, uvedie na trh alebo použije výrobok, zariadenie alebo jeho časť, ktorý obsahuje fluórovaný skleníkový plyn alebo ktorého fungovanie od neho závisí, potrestá sa odňatím slobody až na päť rokov.

(2) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) v značnom rozsahu, alebo
b) závažnejším spôsobom konania.

(4) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) ako člen nebezpečného zoskupenia.

§ 304c

(1) Kto z hrubej nedbanlivosti v rozpore so všeobecne záväznými právnymi predpismi vyrobí, dovezie, vyvezie, uvedie na trh, použije alebo uvoľní do životného prostredia fluórovaný skleníkový plyn samostatne alebo v zmesi, alebo kto v rozpore so všeobecne záväznými právnymi predpismi vyrobí, dovezie, vyvezie, uvedie na trh alebo použije výrobok, zariadenie alebo jeho časť, ktorý obsahuje fluórovaný skleníkový plyn alebo ktorého fungovanie od neho závisí, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 v značnom rozsahu.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 vo veľkom rozsahu.

Neoprávnená výroba a nakladanie s prípravkami na ochranu rastlín, biocídnymi výrobkami, účinnými látkami, chemickými látkami a ortuťou

§ 304d

(1) Kto v rozpore so všeobecne záväznými právnymi predpismi v malom rozsahu vyrobí, dovezie, vyvezie, prepravuje, uvedie na trh, sprístupní na trhu, skladuje, použije  alebo uvoľní do životného prostredia prípravok na ochranu rastlín, ošetrené osivo, biocídny výrobok, ošetrený výrobok, účinnú látku, chemickú látku ako takú, v zmesi alebo vo výrobku alebo ortuť, zlúčeninu ortuti, zmes ortuti alebo výrobok s prídavkom ortuti a tým vydá životné prostredie do nebezpečenstva jeho ohrozenia, potrestá sa odňatím slobody až na päť rokov.

(2) Kto v rozpore so všeobecne záväznými právnymi predpismi v malom rozsahu vyrobí, dovezie, vyvezie, prepravuje, uvedie na trh, sprístupní na trhu, skladuje, použije alebo uvoľní do životného prostredia prípravok na ochranu rastlín, ošetrené osivo, biocídny výrobok, ošetrený výrobok, účinnú látku, chemickú látku ako takú, v zmesi alebo vo výrobku alebo ortuť, zlúčeninu ortuti, zmes ortuti alebo výrobok s prídavkom ortuti a tým 
a) poškodí životné prostredie, alebo
b) vydá iného do nebezpečenstva ťažkej ujmy na zdraví alebo smrti,
potrestá sa odňatím slobody na jeden rok až päť rokov.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 alebo 2
a) vo väčšom rozsahu, alebo
b) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2
a) v značnom rozsahu,
b) závažnejším spôsobom konania, alebo
c) v chránenom území alebo jeho ochrannom pásme, chránenej vodohospodárskej oblasti, inundačnom území, ochrannom pásme prírodného liečivého zdroja, prírodného minerálneho zdroja, vodárenského zdroja, vodnej stavby, verejného vodovodu alebo verejnej kanalizácie.

(5) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1 alebo 2
a) vo veľkom rozsahu,
b) a spôsobí ním ťažkú ujmu na zdraví alebo smrť, alebo
c) ako člen nebezpečného zoskupenia.

§ 304e

(1) Kto z hrubej nedbanlivosti v rozpore so všeobecne záväznými právnymi predpismi v malom rozsahu vyrobí, dovezie, vyvezie, prepravuje, uvedie na trh, sprístupní na trhu, skladuje, použije alebo uvoľní do životného prostredia prípravok na ochranu rastlín, ošetrené osivo, biocídny výrobok, ošetrený výrobok, účinnú látku, chemickú látku ako takú, v zmesi alebo vo výrobku alebo ortuť, zlúčeninu ortuti, zmes ortuti alebo výrobok s prídavkom ortuti a tým vydá životné prostredie do nebezpečenstva jeho ohrozenia, potrestá sa odňatím slobody až na jeden rok.

(2) Kto z hrubej nedbanlivosti v rozpore so všeobecne záväznými právnymi predpismi v malom rozsahu vyrobí, dovezie, vyvezie, prepravuje, uvedie na trh, sprístupní na trhu, skladuje, použije alebo uvoľní do životného prostredia prípravok na ochranu rastlín, ošetrené osivo, biocídny výrobok, ošetrený výrobok, účinnú látku, chemickú látku ako takú, v zmesi alebo vo výrobku alebo ortuť, zlúčeninu ortuti, zmes ortuti alebo výrobok s prídavkom ortuti a tým 
a) poškodí životné prostredie, alebo
b) vydá iného do nebezpečenstva ťažkej ujmy na zdraví alebo smrti,
potrestá sa odňatím slobody až na dva roky.

(3) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2
a) vo väčšom rozsahu, alebo
b) v chránenom území alebo jeho ochrannom pásme, chránenej vodohospodárskej oblasti, inundačnom území, ochrannom pásme prírodného liečivého zdroja, prírodného minerálneho zdroja, vodárenského zdroja, vodnej stavby, verejného vodovodu alebo verejnej kanalizácie.

(4) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 
a) v značnom rozsahu, alebo
b) a spôsobí ním ťažkú ujmu na zdraví alebo smrť.

Porušovanie predpisov v oblasti uvádzania výrobkov spôsobujúcich emisie na trh

§ 304f

(1) Kto v rozpore so všeobecne záväznými právnymi predpismi v značnom rozsahu uvedie na trh výrobok, ktorého používanie spôsobí vypúšťanie, emisiu alebo zavádzanie materiálov alebo látok, energie alebo ionizujúceho žiarenia do životného prostredia a ktorý je spôsobilý vydať životné prostredie do nebezpečenstva jeho ohrozenia, potrestá sa odňatím slobody až na šesť rokov.

(2) Kto v rozpore so všeobecne záväznými právnymi predpismi v značnom rozsahu uvedie na trh výrobok, ktorého používanie spôsobí vypúšťanie, emisiu alebo zavádzanie materiálov alebo látok, energie alebo ionizujúceho žiarenia do životného prostredia a tým vydá iného do nebezpečenstva ťažkej ujmy na zdraví alebo smrti, potrestá sa odňatím slobody na jeden rok až šesť rokov.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 alebo 2, hoci bol za taký čin v predchádzajúcich dvadsiatich štyroch mesiacoch odsúdený. 

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2 
a) vo veľkom rozsahu, alebo
b) závažnejším spôsobom konania.

(5) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1 alebo 2 a spôsobí ním ťažkú ujmu na zdraví alebo smrť.

§ 304g

(1) Kto z hrubej nedbanlivosti v rozpore so všeobecne záväznými právnymi predpismi v značnom rozsahu uvedie na trh výrobok, ktorého používanie spôsobí vypúšťanie, emisiu alebo zavádzanie materiálov alebo látok, energie alebo ionizujúceho žiarenia do životného prostredia a ktorý je spôsobilý vydať životné prostredie do nebezpečenstva jeho ohrozenia, potrestá sa odňatím slobody až na jeden rok.

(2) Kto z hrubej nedbanlivosti v rozpore so všeobecne záväznými právnymi predpismi v značnom rozsahu uvedie na trh výrobok, ktorého používanie spôsobí vypúšťanie, emisiu alebo zavádzanie materiálov alebo látok, energie alebo ionizujúceho žiarenia do životného prostredia a tým vydá iného do nebezpečenstva ťažkej ujmy na zdraví alebo smrti, potrestá sa odňatím slobody až na dva roky.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2
a) vo veľkom rozsahu, alebo
b) a spôsobí ním ťažkú ujmu na zdraví alebo smrť.“.

65. § 305 až 305aa vrátane nadpisu nad § 305 a nadpisu § 305aa znejú:

„Porušovanie ochrany chránených rastlín, chránených živočíchov a exemplárov rastlín a živočíchov

§ 305

(1) Kto v rozpore so všeobecne záväznými právnymi predpismi na ochranu prírody a krajiny 
a) v rozsahu najmenej 7 000 eur poškodí, zničí, vykope alebo nazbiera chránenú rastlinu alebo usmrtí, zraní alebo chytí chráneného živočícha, alebo zničí jeho obydlie, alebo
b) v rozsahu najmenej 7 000 eur spôsobí úhyn alebo zranenie chráneného živočícha v chránenom území tým, že ho ruší,
potrestá sa odňatím slobody až na tri roky.

(2) Rovnako ako v odseku 1 sa potrestá, kto v rozpore so všeobecne záväznými právnymi predpismi na ochranu prírody a krajiny alebo so všeobecne záväznými právnymi predpismi na ochranu exemplárov rastlín alebo živočíchov reguláciou obchodu s nimi
a) drží, pestuje, chová, spracúva, dováža, vyváža, prepravuje, získa pre seba alebo obstará pre iného, obchoduje alebo inak scudzí najmenej dva exempláre rastliny alebo živočícha druhu uvedeného v prílohe A osobitného predpisu1a), najmenej pätnásť exemplárov rastliny alebo živočícha druhu uvedeného v prílohe B alebo C osobitného predpisu1a) alebo chránenú rastlinu alebo chráneného živočícha v rozsahu najmenej 7 000 eur,
b) odníme, falšuje, pozmení alebo inak použije nezameniteľné označenie alebo doklad preukazujúci pôvod najmenej dvoch exemplárov rastliny alebo živočícha druhu uvedeného v prílohe A osobitného predpisu1a), najmenej pätnástich exemplárov rastliny alebo živočícha druhu uvedeného v prílohe B alebo C osobitného predpisu1a) alebo chránenej rastliny alebo chráneného živočícha v rozsahu najmenej 7 000 eur.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2
a) vo väčšom rozsahu, 
b) v úmysle získať pre seba alebo pre iného väčší prospech, alebo
c) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(4) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 alebo 2
a) v značnom rozsahu,
b) z osobitného motívu,
c) závažnejším spôsobom konania, alebo
d) v úmysle získať pre seba alebo pre iného značný prospech.

(5) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2
a) vo veľkom rozsahu,
b) v úmysle získať pre seba alebo pre iného prospech veľkého rozsahu, alebo
c) ako člen nebezpečného zoskupenia.

§ 305a

(1) Kto z hrubej nedbanlivosti v rozpore so všeobecne záväznými právnymi predpismi na ochranu prírody a krajiny 
a) v rozsahu najmenej 7 000 eur poškodí, zničí, vykope alebo nazbiera chránenú rastlinu alebo usmrtí, zraní alebo chytí chráneného živočícha alebo zničí jeho obydlie, alebo
b) v rozsahu najmenej 7 000 eur spôsobí úhyn alebo zranenie chráneného živočícha v chránenom území tým, že ho ruší,
potrestá sa odňatím slobody až na jeden rok.

(2) Rovnako ako v odseku 1 sa potrestá, kto z hrubej nedbanlivosti v rozpore so všeobecne záväznými právnymi predpismi na ochranu exemplárov rastlín alebo živočíchov reguláciou obchodu s nimi
a) drží, pestuje, chová, spracúva, dováža, vyváža, prepravuje, získa pre seba alebo obstará pre iného, obchoduje alebo inak scudzí najmenej dva exempláre rastliny alebo živočícha druhu uvedeného v prílohe A osobitného predpisu1a), najmenej pätnásť exemplárov rastliny alebo živočícha druhu uvedeného v prílohe B alebo C osobitného predpisu1a) alebo chránenú rastlinu alebo chráneného živočícha v rozsahu najmenej 7 000 eur,
b) odníme, falšuje, pozmení alebo inak použije nezameniteľné označenie alebo doklad preukazujúci pôvod najmenej dvoch exemplárov rastliny alebo živočícha druhu uvedeného v prílohe A osobitného predpisu1a), najmenej pätnástich exemplárov rastliny alebo živočícha druhu uvedeného v prílohe B alebo C osobitného predpisu1a) alebo chránenú rastlinu alebo chráneného živočícha v rozsahu najmenej 7 000 eur.

(3) Odňatím slobody až na dva roky sa páchateľ potrestá, ak spácha čin uvedený v odseku 1 alebo 2 vo väčšom rozsahu.

(4) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 v značnom rozsahu.

(5) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 vo veľkom rozsahu.

§ 305aa
Týranie zvierat

(1) Kto
a) týra zviera, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý,
b) týra zviera zvlášť krutým alebo surovým spôsobom, alebo
c) utýra zviera,
potrestá sa odňatím slobody na šesť mesiacov až tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) na viacerých zvieratách,
b) verejne alebo na mieste prístupnom verejnosti, alebo
c) na zvierati osobitne chránenom zákonom alebo na zvierati používanom na liečebné, športové alebo rekreačné účely.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 závažnejším spôsobom konania.“.

66. Za § 305aa sa vkladá § 305ab, ktorý vrátane nadpisu znie:

„§ 305ab
Usmrtenie spoločenského zvieraťa bez primeraného dôvodu

(1) Kto bez primeraného dôvodu ustanoveného osobitným predpisom usmrtí spoločenské zviera alebo z usmrteného spoločenského zvieraťa vyrába produkt živočíšneho pôvodu alebo živočíšny vedľajší produkt, obchoduje s ním alebo ho inak scudzí, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) na viacerých zvieratách,
b) verejne alebo na mieste prístupnom verejnosti,
c) z osobitného motívu, alebo
d) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.“.

67. V § 305b ods. 1 a 2 sa za slovo „za“ vkladajú slová „taký čin v predchádzajúcich dvadsiatich štyroch mesiacoch odsúdený alebo bol za“.

68. V § 305c ods. 1 písm. b) sa slovo ,,obchoduje” nahrádza slovami ,,dováža, vyváža, prepravuje, kupuje, predáva, ponúka, vymení, daruje”.

69. § 305d vrátane nadpisu znie:

„§ 305d
Porušovanie ochrany zvierat

(1) Kto v rozpore so všeobecne záväznými právnymi predpismi na úseku veterinárnej starostlivosti na účel obchodovania na území Slovenskej republiky alebo v cudzine
a) v rozsahu najmenej 7 000 eur premiestňuje, dováža, vyváža, kupuje, predáva, inak scudzuje, rozmnožuje, chová, certifikuje zviera alebo vydá identifikačný doklad zvieraťa alebo uvedie nepravdivé údaje pri zápise do plemennej knihy, preukazu o pôvode alebo pri hodnotení a výbere do plemenitby,
b) chová viaceré zvieratá v nevhodných podmienkach a tým ohrozuje ich život alebo im spôsobuje značné útrapy,
potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) vo väčšom rozsahu,
b) v úmysle získať pre seba alebo pre iného väčší prospech, alebo
c) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 
a) v značnom rozsahu, 
b) v úmysle získať pre seba alebo pre iného značný prospech, alebo
c) závažnejším spôsobom konania.

(4) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a) vo veľkom rozsahu, 
b) v úmysle získať pre seba alebo pre iného prospech veľkého rozsahu, alebo
c) ako člen nebezpečného zoskupenia.“.

70. Za § 305d sa vkladá § 305e, ktorý vrátane nadpisu znie:

„§305e
Spoločné ustanovenie

(1) Na účely § 305aa a § 305b až 305d sa zvieraťom rozumie pes, mačka, kopytník, šelma, hospodárske zviera podľa osobitného predpisu, chránený živočích, exemplár živočícha a stavovec držaný v zoologickej záhrade. 

(2) Na účely § 305ab sa spoločenským zvieraťom rozumie pes, mačka alebo fretka.“.

71. V § 306 ods. 1 sa slová „v desaťnásobku malého“ nahrádzajú slovami „vo väčšom“.

72. V § 306 odseky 2 a 3 znejú:
„(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1, hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) v značnom rozsahu, alebo
b) závažnejším spôsobom konania.“.

73. § 306 sa dopĺňa odsekom 4, ktorý znie:
„(4) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) ako člen nebezpečného zoskupenia.“.

74. Za § 306 sa vkladajú § 306a až 306c, ktoré vrátane nadpisu nad § 306b znejú:

„§ 306a

(1) Kto z hrubej nedbanlivosti v rozpore so všeobecne záväznými právnymi predpismi na úseku lesného hospodárstva alebo všeobecne záväznými právnymi predpismi na ochranu prírody a krajiny vo väčšom rozsahu poškodí alebo zničí strom alebo ker, alebo ich vyrúbe, potrestá sa odňatím slobody až na jeden rok.

(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 v značnom rozsahu.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 vo veľkom rozsahu.

Neoprávnené umiestňovanie príslušných komodít a príslušných výrobkov na trh

§ 306b

(1) Kto v rozpore so zákazom uvedeným v osobitnom predpise na úseku boja proti globálnemu odlesňovaniu v značnom rozsahu umiestni na trh, sprístupní na trhu alebo vyváža príslušné komodity alebo príslušné výrobky, potrestá sa odňatím slobody až na päť rokov.

(2) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1
a) vo veľkom rozsahu,
b) hoci bol za taký čin v predchádzajúcich dvadsiatich štyroch mesiacoch odsúdený, alebo
c) závažnejším spôsobom konania.

§ 306c

Kto z hrubej nedbanlivosti v rozpore so zákazom uvedeným v osobitnom predpise na úseku boja proti globálnemu odlesňovaniu vo veľkom rozsahu umiestni na trh, sprístupní na trhu alebo vyváža príslušné komodity alebo príslušné výrobky, potrestá sa odňatím slobody až na tri roky.“.

75. § 307 vrátane nadpisu nad paragrafom znie:

„Šírenie nákazlivej choroby zvierat

§ 307

(1) Kto spôsobí nebezpečenstvo zavlečenia alebo rozšírenia nákazlivej choroby zvierat, potrestá sa odňatím slobody až na dva roky.

(2) Kto spôsobí zavlečenie alebo rozšírenie nákazlivej choroby zvierat, potrestá sa odňatím slobody až na tri roky.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 vo väčšom rozsahu.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2
a) v značnom rozsahu, alebo
b) závažnejším spôsobom konania.

(5) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1 alebo 2
a) vo veľkom rozsahu, alebo 
b) ako člen nebezpečného zoskupenia.“.

76. Za § 307 sa vkladá § 307a, ktorý znie:

„§ 307a

(1) Kto z hrubej nedbanlivosti spôsobí nebezpečenstvo zavlečenia alebo rozšírenia nákazlivej choroby zvierat, potrestá sa odňatím slobody až na jeden rok.

(2) Kto z hrubej nedbanlivosti spôsobí zavlečenie alebo rozšírenie nákazlivej choroby zvierat, potrestá sa odňatím slobody až na dva roky.

(3) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 vo väčšom rozsahu.

(4) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 v značnom rozsahu.

(5) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2 vo veľkom rozsahu.“.

77. § 308 vrátane nadpisu nad paragrafom znie:

„Šírenie škodcov rastlín

§ 308

(1) Kto spôsobí nebezpečenstvo zavlečenia alebo rozšírenia škodcu rastlín, potrestá sa odňatím slobody až na dva roky.

(2) Kto spôsobí zavlečenie alebo rozšírenie škodcu rastlín, potrestá sa odňatím slobody až na tri roky.

(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 vo väčšom rozsahu.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2
a) v značnom rozsahu, alebo
b) závažnejším spôsobom konania.

(5) Odňatím slobody na päť rokov až desať rokov sa páchateľ potrestá, ak spácha čin uvedený v odseku 1 alebo 2 
a) vo veľkom rozsahu, alebo 
b) ako člen nebezpečného zoskupenia.“.

78. Za § 308 sa vkladá § 308a, ktorý znie:

„§ 308a

(1) Kto z hrubej nedbanlivosti spôsobí nebezpečenstvo zavlečenia alebo rozšírenia škodcu rastlín, potrestá sa odňatím slobody až na jeden rok.

(2) Kto z hrubej nedbanlivosti spôsobí zavlečenie alebo rozšírenie škodcu rastlín, potrestá sa odňatím slobody až na dva roky.

(3) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1 alebo 2 vo väčšom rozsahu.

(4) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 v značnom rozsahu.

(5) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 alebo 2 vo veľkom rozsahu.“.

79. Nadpis § 309 znie: „Únik geneticky modifikovaných organizmov“.

80. V § 309 odsek 2 znie:
„(2) Odňatím slobody na jeden rok až šesť rokov sa páchateľ potrestá, ak spácha čin uvedený v odseku 1
a) vo väčšom rozsahu,
b) z osobitného motívu, alebo
c) závažnejším spôsobom konania.“.

81. V § 309 ods. 3 písm. a) sa vypúšťajú slová „a spôsobí ním poškodenie životného prostredia“.

82. V § 309 odsek 4 znie:
„(4) Odňatím slobody na desať rokov až dvadsať rokov sa páchateľ potrestá, ak spácha čin uvedený v odseku 1
a) vo veľkom rozsahu,
b) a spôsobí ním ťažkú ujmu na zdraví viacerým osobám alebo smrť viacerých osôb, alebo
c) za krízovej situácie.“.

83. Za § 309 sa vkladá § 309a, ktorý vrátane nadpisu znie:

„§ 309a
Šírenie inváznych nepôvodných druhov

(1) Kto, čo aj z hrubej nedbanlivosti, v rozpore so všeobecne záväznými právnymi predpismi o prevencii a manažmente introdukcie a šírenia inváznych nepôvodných druhov vo väčšom rozsahu drží, pestuje, kultivuje, chová, rozmnožuje, prepravuje, uvedie na trh, používa, vymieňa, nechá rozmnožovať, šíri invázne nepôvodné druhy alebo spôsobí ich uvoľnenie do životného prostredia, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) a tým vydá iného do nebezpečenstva ťažkej ujmy na zdraví alebo smrti, alebo
b) hoci bol za taký čin v predchádzajúcich dvadsiatich štyroch mesiacoch odsúdený alebo bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) v značnom rozsahu, alebo
b) závažnejším spôsobom konania. 

(4) Odňatím slobody na päť rokov až desať rokov sa páchateľ potrestá, ak páchateľ spácha čin uvedený v odseku 1
a) vo veľkom rozsahu,
b) a spôsobí ním ťažkú ujmu na zdraví alebo smrť,
c) za krízovej situácie, alebo
d) ako člen nebezpečného zoskupenia.“.

84. § 310 vrátane nadpisu nad paragrafom znie:

„Pytliactvo

§ 310

(1) Kto v rozsahu najmenej 2500 eur neoprávnene zasiahne do výkonu práva poľovníctva tým, že bez povolenia loví zver alebo loví zver v čase jej ochrany alebo zakázaným spôsobom, alebo tým, že ukryje, neoprávnene prechováva, alebo na seba alebo na iného neoprávnene prevedie zver ulovenú alebo nájdenú, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) hromadne účinným alebo zavrhnutiahodným spôsobom,
b) vo väčšom rozsahu, alebo
c) hoci bol za obdobný čin v predchádzajúcich dvadsiatich štyroch mesiacoch postihnutý.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1
a) a už bol za taký čin odsúdený,
b) v značnom rozsahu, alebo
c) závažnejším spôsobom konania.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) ako člen nebezpečného zoskupenia.“.

85. Za § 310 sa vkladajú § 310a a 310b, ktoré vrátane nadpisu § 310b znejú:

„§ 310a

(1) Kto neoprávnene zasiahne do výkonu práva rybárstva tým, že bez povolenia loví ryby alebo loví ryby v čase ich ochrany alebo zakázaným spôsobom, alebo tým, že ukryje, neoprávnene prechováva, alebo na seba alebo na iného neoprávnene prevedie ryby ulovené
a) v malom rozsahu,
b) hromadne účinným alebo zavrhnutiahodným spôsobom,
c) hoci bol za obdobný čin v predchádzajúcich dvadsiatich štyroch mesiacoch postihnutý,
potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 vo väčšom rozsahu.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1
a) a už bol za taký čin odsúdený,
b) v značnom rozsahu, alebo
c) závažnejším spôsobom konania.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) vo veľkom rozsahu, alebo
b) ako člen nebezpečného zoskupenia.

§ 310b
Spoločné ustanovenie

Na účely § 298 a druhého dielu tejto hlavy sa konanie považuje za protiprávne aj vtedy, keď sa vykonáva na základe oprávnenia vydaného orgánom verejnej moci, ak takéto oprávnenie bolo vydané na základe korupcie, vydierania, donútenia alebo uvedenia nepravdivých, neúplných alebo pozmenených údajov, alebo ak je takéto oprávnenie v zjavnom rozpore s hmotným právom.“.


86. § 326a sa vrátane nadpisu vypúšťa. 

87. V § 348 ods. 1 písm. l) sa vypúšťa slovo „alebo“.

88. V § 348 ods. 1 písm. m) sa na konci pripája slovo „alebo“.

89. V § 348 sa v odseku 1 za písmeno m) vkladá písmeno n), ktoré znie:
„n) dopustí sa závažného alebo opakovaného konania, ktorým marí alebo podstatne sťažuje výkon rozhodnutia, na základe ktorého je povinný podrobiť sa kontrole technickými prostriedkami, najmä tým, že bez povolenia opustí určené miesto pobytu,“.

90. Za § 352a sa vkladá § 352b, ktorý vrátane nadpisu znie:

„§ 352b
Falšovanie, pozmeňovanie a vyhotovenie nepravdivého lekárskeho predpisu, preskripčného záznamu a lekárskeho poukazu

(1) Kto falšuje, napodobní alebo pozmení obsah lekárskeho predpisu, preskripčného záznamu alebo lekárskeho poukazu alebo vyhotoví nepravdivý lekársky predpis, preskripčný záznam alebo lekársky poukaz v úmysle použiť ho ako pravý, alebo kto si nechá taký lekársky predpis, preskripčný záznam alebo lekársky poukaz vyhotoviť v úmysle použiť ho ako pravý, alebo kto použije taký lekársky predpis, preskripčný záznam alebo lekársky poukaz ako pravý, potrestá sa odňatím slobody až na tri roky.

(2) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1 
a) a získa ním pre seba alebo pre iného väčší prospech, 
b) a spôsobí ním väčšiu škodu, 
c) ako zdravotnícky pracovník, alebo 
d) z osobitného motívu.

(3) Odňatím slobody na dva roky až šesť rokov sa páchateľ potrestá, ak spácha čin uvedený v odseku 1 
a) a získa ním pre seba alebo pre iného značný prospech,  
b) a spôsobí ním značnú škodu,
c) závažnejším spôsobom konania, alebo
d) hoci bol za taký čin v predchádzajúcich dvadsiatich štyroch mesiacoch odsúdený.

(4) Odňatím slobody na tri roky až osem rokov sa páchateľ potrestá, ak spácha čin uvedený v odseku 1
a) pri objednávaní liekov prostredníctvom informačného systému na mimoriadne objednávanie liekov,
b) a získa ním pre seba alebo pre iného prospech veľkého rozsahu, alebo 
c) a spôsobí ním škodu veľkého rozsahu.“.

91. V § 355 odseky 1 a 2 znejú: 
„(1) Kto organizuje, pomáha alebo umožní nezákonný vstup, prechod alebo prejazd osobe, ktorá nie je štátnym občanom Slovenskej republiky alebo osobou s trvalým pobytom na území Slovenskej republiky, do členského štátu Európskej únie alebo cez členský štát Európskej únie alebo susedný štát Slovenskej republiky, potrestá sa odňatím slobody na jeden rok až päť rokov.

(2) Kto v úmysle získať pre seba alebo pre iného priamo či nepriamo finančnú výhodu alebo inú výhodu pre osobu, ktorá nie je štátnym občanom Slovenskej republiky alebo osobou s trvalým pobytom na území Slovenskej republiky
a) organizuje, pomáha alebo umožní nezákonný vstup, prechod alebo prejazd osobe, ktorá nie je štátnym občanom Slovenskej republiky alebo osobou s trvalým pobytom na území Slovenskej republiky, do členského štátu Európskej únie alebo cez členský štát Európskej únie alebo susedný štát Slovenskej republiky,
b) na účel podľa odseku 1 vyrobí, zaobstará, poskytne alebo drží falošný cestovný doklad, falošný doklad totožnosti alebo falošné vízum, alebo
c) na účel podľa odseku 1 zaobstará vízum na základe falošných alebo pozmenených podkladov alebo nepravdivých údajov,
potrestá sa odňatím slobody na tri roky až osem rokov.“.

92. § 356 znie:

„§ 356

(1) Kto osobe, ktorá nie je občanom Slovenskej republiky, občanom iného členského štátu Európskej únie, občanom zmluvného štátu Dohody o Európskom hospodárskom priestore alebo občanom Švajčiarskej konfederácie alebo nemá obvyklý pobyt na ich území, umožní alebo pomáha k neoprávnenému pobytu alebo neoprávnenému zamestnaniu alebo sprostredkovaniu takéhoto zamestnania na území Slovenskej republiky, iného členského štátu Európskej únie alebo zmluvného štátu Dohody o Európskom hospodárskom priestore alebo Švajčiarskej konfederácie, potrestá sa odňatím slobody na jeden rok až päť rokov.

(2) Kto spácha čin uvedený v odseku 1 v úmysle získať pre seba alebo pre iného priamo či nepriamo finančnú výhodu alebo inú výhodu, potrestá sa odňatím slobody na dva roky až osem rokov.

(3) Odňatím slobody na sedem rokov až desať rokov sa páchateľ potrestá, ak spácha čin uvedený v odseku 1 alebo 2
a) a získa ním pre seba alebo pre iného väčší prospech,
b) z osobitného motívu,
c) na chránenej osobe,
d) za zjavne neprimeraných pracovných podmienok vrátane pracovných podmienok vyplývajúcich z diskriminácie, keď existuje nápadný nepomer v porovnaní s pracovnými podmienkami oprávnene zamestnaných osôb, ktorý má vplyv na zdravie a bezpečnosť a je v rozpore s ľudskou dôstojnosťou, alebo
e) závažnejším spôsobom konania.

(4) Odňatím slobody na desať rokov až pätnásť rokov sa páchateľ potrestá, ak spácha čin uvedený v odseku 1 alebo 2
a) a získa ním pre seba alebo pre iného značný prospech, alebo
b) ako člen nebezpečného zoskupenia.

(5) Odňatím slobody na dvanásť rokov až dvadsať rokov sa páchateľ potrestá, ak spácha čin uvedený v odseku 1 alebo 2
a) a získa ním prospech veľkého rozsahu, alebo
b) za krízovej situácie.“.

93. V § 360 odsek 2 znie:
„(2) Odňatím slobody na šesť mesiacov až tri roky sa páchateľ potrestá, ak spácha čin uvedený v odseku 1
a) preto, aby inému zmaril alebo sťažil uplatnenie jeho základných práv a slobôd, alebo
b) verejne.“

94. § 360 sa dopĺňa odsekom 3, ktorý znie:
„(3) Odňatím slobody na jeden rok až päť rokov sa páchateľ potrestá, ak spácha čin uvedený v odseku 1
a) závažnejším spôsobom konania, 
b) z osobitného motívu, alebo
b) na chránenej osobe.“.

95. V § 367 odsek 1 znie:
„(1) Kto osobu, ktorá nie je dieťaťom, zjedná, pohne, zvedie, využije, získa alebo ponúkne na vykonávanie prostitúcie, alebo koristí z vykonávania jej prostitúcie alebo umožní jej vykonávanie, potrestá sa odňatím slobody až na tri roky.“.

96. Za § 367 sa vkladá § 367a, ktorý znie:

„§ 367a

Trestnosť činu podľa § 367 ods. 1 spáchaného na dieťati sa posudzuje podľa § 179 ods. 2.“.

97. Za § 377 sa vkladá § 378, ktorý vrátane nadpisu znie:

„§ 378
Porušenie práv digitálnym falšovaním

(1) Kto poruší právo na ochranu osobnosti inej osoby tým, že neoprávnene poskytne, zverejní alebo sprístupní tretej osobe obrazový, zvukový alebo obrazovo-zvukový záznam vytvorený alebo upravený prostredníctvom počítačového programu, ktorý vyvoláva dojem verného zobrazenia osobnostných prejavov tejto osoby a tým jej spôsobí vážnu ujmu na právach, potrestá sa odňatím slobody až na dva roky.

(2) Odňatím slobody na jeden až päť rokov sa páchateľ potrestá, ak spácha čin uvedený v odseku 1 
a) verejne,
b) na chránenej osobe,
c) a spôsobí takým činom značnú škodu,
d) s úmyslom získať pre seba alebo iného značný prospech, alebo
e) závažnejším spôsobom konania.

(3) Odňatím slobody na tri roky až osem rokov sa páchateľ potrestá, ak spácha čin uvedený v odseku 1 a
a) spôsobí takým činom škodu veľkého rozsahu, alebo
b) spácha taký čin s úmyslom získať pre seba alebo iného prospech veľkého rozsahu.

(4) Čin uvedený v odseku 1 nie je trestný, ak bol vykonaný na účely vedeckých, výskumných, vzdelávacích, umeleckých aktivít, informovania o aktuálnych alebo historických udalostiach alebo na iné obdobné účely, ak je z vytvoreného obsahu zrejmé, že bol vytvorený na tieto účely.“.

98. Slová „§ 51 ods. 3 a 4“ sa v celom texte zákona nahrádzajú slovami „§ 52a ods. 1 a 2“.

99. V prílohe č. 3 sa vypúšťajú body 8 a 10. 
    
Doterajší body 9 a 11 až 26 sa označujú ako body 8 až 24.

100. Príloha č. 3 sa dopĺňa bodmi 25 a 26, ktoré znejú:
„25. Smernica Európskeho parlamentu a Rady (EÚ) 2024/1203 z 11. apríla 2024 o ochrane životného prostredia prostredníctvom trestného práva, ktorou sa nahrádzajú smernice 2008/99/ES a 2009/123/ES (Ú. v. EÚ L, 2024/1203, 30.4.2024).
26. Smernica Európskeho parlamentu a Rady (EÚ) 2024/1712 z 13. júna 2024, ktorou sa mení smernica 2011/36/EÚ o prevencii obchodovania s ľuďmi a boji proti nemu a o ochrane obetí obchodovania (Ú. v. EÚ L, 2024/1712, 24.6.2024).“.


Čl. III

Zákon Slovenskej národnej rady č. 372/1990 Zb. o priestupkoch v znení zákona Slovenskej národnej rady č. 524/1990 Zb., zákona Slovenskej národnej rady č. 266/1992 Zb., zákona Slovenskej národnej rady č. 295/1992 Zb., zákona Slovenskej národnej rady č. 511/1992 Zb., zákona Národnej rady Slovenskej republiky č. 237/1993 Z. z., zákona Národnej rady Slovenskej republiky č. 42/1994 Z. z., zákona Národnej rady Slovenskej republiky č. 248/1994 Z. z., zákona Národnej rady Slovenskej republiky č. 249/1994 Z. z., zákona Národnej rady Slovenskej republiky č. 250/1994 Z. z., zákona Národnej rady Slovenskej republiky č. 202/1995 Z. z., zákona Národnej rady Slovenskej republiky č. 207/1995 Z. z., zákona Národnej rady Slovenskej republiky č. 265/1995 Z. z., zákona Národnej rady Slovenskej republiky č. 285/1995 Z. z., zákona Národnej rady Slovenskej republiky č. 160/1996 Z. z., zákona Národnej rady Slovenskej republiky č. 168/1996 Z. z., zákona č. 143/1998 Z. z., nálezu Ústavného súdu Slovenskej republiky č. 319/1998 Z. z., zákona č. 298/1999 Z. z., zákona č. 313/1999 Z. z., zákona č. 195/2000 Z. z., zákona č. 211/2000 Z. z., zákona č. 367/2000 Z. z., zákona č. 122/2001 Z. z., zákona č. 223/2001 Z. z., zákona č. 253/2001 Z. z., zákona č. 441/2001 Z. z., zákona č. 490/2001 Z. z., zákona č. 507/2001 Z. z., zákona č. 139/2002 Z. z., zákona č. 422/2002 Z. z., zákona č. 190/2003 Z. z., zákona č. 430/2003 Z. z., zákona č. 510/2003 Z. z., zákona č. 515/2003 Z. z., zákona č. 534/2003 Z. z., zákona č. 364/2004 Z. z., zákona č. 533/2004 Z. z., zákona č. 656/2004 Z. z., zákona č. 570/2005 Z. z., zákona č. 650/2005 Z. z., zákona č. 211/2006 Z. z., zákona č. 224/2006 Z. z., zákona č. 250/2007 Z. z., zákona č. 547/2007 Z. z., zákona č. 666/2007 Z. z., zákona č. 86/2008 Z. z., zákona č. 245/2008 Z. z., zákona č. 298/2008 Z. z., zákona č. 445/2008 Z. z., zákona č. 479/2008 Z. z., zákona č. 491/2008 Z. z., zákona č. 8/2009 Z. z., zákona č. 70/2009 Z. z., zákona č. 72/2009 Z. z., zákona č. 191/2009 Z. z., zákona č. 206/2009 Z. z., zákona č. 387/2009 Z. z., zákona č. 465/2009 Z. z., zákona č. 513/2009 Z. z., zákona č. 60/2010 Z. z., zákona č. 433/2010 Z. z., zákona č. 547/2010 Z. z., zákona č. 313/2011 Z. z., zákona č. 362/2011 Z. z., zákona č. 79/2012 Z. z., zákona č. 96/2012 Z. z., zákona č. 31/2013 Z. z., zákona č. 80/2013 Z. z., zákona č. 94/2013 Z. z., zákona č. 299/2013 Z. z., zákona č. 388/2013 Z. z., zákona č. 417/2013 Z. z., zákona č. 474/2013 Z. z., zákona č. 1/2014 Z. z., zákona č. 204/2014 Z. z., zákona č. 374/2014 Z. z., zákona č. 397/2015 Z. z., zákona č. 430/2015 Z. z., zákona č. 125/2016 Z. z., zákona č. 311/2016 Z. z, zákona č. 315/2016 Z. z., zákona č. 393/2019 Z. z., zákona č. 338/2020 Z. z., zákona č. 146/2021 Z. z., zákona č. 412/2021 Z. z., zákona č. 246/2022 Z. z., zákona č. 183/2023 Z. z., zákona č. 330/2023 Z. z., zákona č. 40/2024 Z. z., zákona č. 166/2024 Z. z., zákona č. 380/2024 Z. z., zákona č. 387/2024 Z. z. a zákona č. 150/2025 Z. z. sa mení a dopĺňa takto:

1. V § 2 sa za odsek 2 vkladá nový odsek 3, ktorý znie:
„(3) Priestupkom nie je konanie, ktorého sa dopustila osoba z donútenia v priamej súvislosti s tým, že bol na nej spáchaný trestný čin obchodovania s ľuďmi podľa § 179 Trestného zákona, trestný čin sexuálneho zneužívania podľa § 201 až 202 Trestného zákona, trestný čin týrania blízkej osoby a zverenej osoby podľa § 208 Trestného zákona alebo trestný čin výroby detskej pornografie podľa § 368 Trestného zákona.“.

Doterajší odsek 3 sa označuje ako odsek 4.

2. Doterajší text prílohy sa označuje ako prvý bod a dopĺňa sa druhým bodom, ktorý znie:
„2. Smernica Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV (Ú. v. EÚ L 101, 15. 4. 2011) v znení smernice Európskeho parlamentu a Rady (EÚ) 2024/1712 z 13. júna 2024 (Ú. v. EÚ L, 2024/1712, 24.6.2024).“.


Čl. IV

Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č.185/2002 Z. z., zákona č. 670/2002 Z. z., zákona č. 426/2003 Z. z., zákona č. 458/2003 Z. z., zákona č. 462/2003 Z. z., zákona č. 505/2003 Z. z., zákona č. 514/2003 Z. z., zákona č. 548/2003 Z. z., zákona č. 267/2004 Z. z., zákona č. 403/2004 Z. z., zákona č. 530/2004 Z. z., zákona č. 586/2004 Z. z., zákona č. 609/2004 Z. z., zákona č. 757/2004 Z. z., zákona č. 122/2005 Z. z., zákona č. 622/2005 Z. z., nálezu Ústavného súdu Slovenskej republiky č. 15/2008 Z. z., zákona č. 517/2008 Z. z., zákona č. 520/2008 Z. z., zákona č. 59/2009 Z. z., nálezu Ústavného súdu Slovenskej republiky č. 290/2009 Z . z., zákona č. 291/2009 Z. z., zákona č. 500/2010 Z. z., zákona č. 543/2010 Z. z., zákona č. 33/2011 Z. z., zákona č. 100/2011 Z. z., zákona č. 467/2011 Z. z., zákona č. 503/2011 Z. z., zákona č. 79/2012 Z. z., zákona č. 335/2012 Z. z., zákona č. 392/2012 Z. z., zákona č. 462/2013 Z. z., zákona č. 195/2014 Z. z., nálezu Ústavného súdu Slovenskej republiky č. 216/2014 Z. z., uznesenia Ústavného súdu Slovenskej republiky č. 261/2014 Z. z., zákona č. 307/2014 Z. z., zákona č. 322/2014 Z. z., zákona č. 362/2014 Z. z., zákona č. 401/2015 Z. z., nálezu Ústavného súdu Slovenskej republiky č. 443/2015 Z. z., zákona č. 125/2016 Z. z., zákona č. 152/2017 Z. z., zákona č. 177/2018 Z. z., zákona č. 314/2018 Z. z., nálezu Ústavného súdu Slovenskej republiky č. 40/2019 Z. z., zákona č. 282/2019 Z. z., zákona č. 397/2019 Z. z., zákona č. 459/2019 Z. z., zákona č. 241/2020 Z. z., zákona č. 423/2020 Z. z., zákona č. 71/2021 Z. z., zákona č. 432/2021 Z. z., zákona č. 150/2022 Z. z., zákona č. 151/2022 Z. z., zákona č. 398/2022 Z. z., nálezu Ústavného súdu Slovenskej republiky č. 14/2024 Z. z., zákona č. 40/2024 Z. z. a zákona č. 270/2025 Z. z. sa mení a dopĺňa takto:

Doterajší text § 29a sa označuje ako odsek 1 a dopĺňa sa odsekom 2, ktorý znie:
„(2) Sudcu a prísediaceho možno trestne stíhať pre trestný čin, ktorého sa dopustil svojou rozhodovacou činnosťou, len s predchádzajúcim súhlasom súdnej rady.“. 


Čl. V

Zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení zákona č. 267/2003 Z. z., zákona č. 426/2003 Z. z., zákona č. 458/2003 Z. z., zákona č. 548/2003 Z. z., zákona č. 523/2004 Z. z., zákona č. 597/2008 Z. z., nálezu Ústavného súdu Slovenskej republiky č. 290/2009 Z. z., zákona č. 291/2009 Z. z., zákona č. 400/2009 Z. z., zákona č. 495/2010 Z. z., zákona č. 467/2011 Z. z., zákona č. 195/2014 Z. z., zákona č. 322/2014 Z. z., zákona č. 362/2014 Z. z., zákona č. 171/2015 Z. z., nálezu Ústavného súdu Slovenskej republiky č. 374/2015 Z. z., zákona č. 152/2017 Z. z., zákona č. 177/2018 Z. z., uznesenia Ústavného súdu Slovenskej republiky č. 285/2018 Z. z., nálezu Ústavného súdu Slovenskej republiky č. 40/2019 Z. z., zákona č. 282/2019 Z. z., zákona č. 459/2019 Z. z., zákona č. 62/2020 Z. z., zákona č. 106/2020 Z. z., zákona č. 423/2020 Z. z., nálezu Ústavného súdu Slovenskej republiky č. 172/2021 Z. z., zákona č. 432/2021 Z. z., nálezu Ústavného súdu Slovenskej republiky č. 14/2024 Z. z. a zákona č. 270/2025 Z. z. sa mení takto:

1. V § 4 ods. 1 písmeno k) znie:
„k) rozhodovať o súhlase s trestným stíhaním sudcu pre trestný čin, ktorého sa sudca dopustil svojou rozhodovacou činnosťou,“.

2. § 27hi vrátane nadpisu znie:

„§ 27hi
Rozhodovanie o súhlase s trestným stíhaním sudcu

(1) Súdna rada na návrh prokurátora podľa § 207a ods. 1 Trestného poriadku rozhodne o tom, či vysloví súhlas s trestným stíhaním sudcu [§ 4 ods. 1 písm. k)]; svoje rozhodnutie musí súdna rada odôvodniť.

(2) Súdna rada rozhoduje o tom, či vysloví súhlas s trestným stíhaním sudcu na neverejnom zasadnutí, na ktorom sa môžu zúčastniť len členovia súdnej rady, dotknutý sudca, obhajca sudcu a prokurátor podľa odseku 1; ďalšie osoby sa ho môžu zúčastniť len so súhlasom súdnej rady.

(3) O návrhu podľa odseku 1 musí súdna rada rozhodnúť do 30 dní od jeho doručenia na zasadnutí súdnej rady, na ktorom umožní vyjadriť sa sudcovi, jeho obhajcovi a prokurátorovi podľa odseku 1.

(4) Ak súdna rada rozhodla, že nevysloví súhlas s trestným stíhaním sudcu podľa odseku 1, nový návrh v tej istej veci je vylúčený.“.


Čl. VI

Zákon č. 543/2002 Z. z. o ochrane prírody a krajiny v znení zákona č. 525/2003 Z. z., zákona č. 205/2004 Z. z., zákona č. 364/2004 Z. z., zákona č. 587/2004 Z. z., zákona č. 15/2005 Z. z., zákona č. 479/2005 Z. z., zákona č. 24/2006 Z. z., zákona č. 359/2007 Z. z., zákona č. 454/2007 Z .z., zákona č. 515/2008 Z. z., zákona č. 117/2010 Z. z., zákona č. 145/2010 Z. z., zákona č. 408/2011 Z. z., zákona č. 180/2013 Z. z., zákona č. 207/2013 Z. z., zákona č. 311/2013 Z. z., zákona č. 506/2013 Z. z., zákona č. 35/2014 Z. z., zákona č. 198/2014 Z. z., zákona č. 314/2014 Z. z., zákona č. 324/2014 Z. z., zákona č. 91/2016 Z. z., zákona č. 125/2016 Z. z., zákona č. 240/2017 Z. z., zákona č. 177/2018 Z. z., zákona č. 284/2018 Z. z., zákona č. 310/2018 Z. z., zákona č. 150/2019 Z. z., zákona č. 221/2019 Z. z., zákona č. 356/2019 Z. z., zákona č. 460/2019 Z. z., zákona č. 74/2020 Z. z., zákona č. 6/2022 Z. z., zákona č. 377/2022 Z. z., zákona č. 272/2023  Z. z., zákona č. 127/2024 Z. z.,  zákona č. 202/2024 Z. z., zákona č. 335/2024 Z. z., zákona č. 350/2024 Z. z., zákona č. 26/2025 Z. z., zákona č. 81/2025 Z. z., zákona č. 143/2025 Z. z. a zákona č. 304/2025 Z. z. sa mení takto:

1. V § 95 ods. 3 písm. a) sa slová „ujmy, určenia výšky prospechu, hodnoty veci a rozsahu činu“ nahrádzajú slovami „škody“.

2. Poznámka pod čiarou k odkazu 117 znie:
„117) § 124 ods. 3 a § 126 ods. 2 Trestného zákona“.


Čl. VII
	
Zákon č. 587/2004 Z. z. o Environmentálnom fonde a o zmene a doplnení niektorých zákonov v znení zákona č. 277/2005 Z. z., zákona č. 276/2007 Z. z., zákona č. 661/2007 Z. z., zákona č. 514/2008 Z. z., zákona č. 160/2009 Z. z., zákona č. 286/2009 Z. z., zákona č. 408/2011 Z. z., zákona č. 409/2011 Z. z., zákona č. 223/2012 Z. z., zákona č. 414/2012 Z. z., zákona č. 207/2013 Z. z., zákona č. 399/2014 Z. z., zákona č. 357/2015 Z. z., zákona č. 375/2015 Z. z., zákona č. 292/2017 Z. z., zákona č. 332/2017 Z. z., zákona č. 329/2018 Z. z., zákona č. 111/2019 Z. z., zákona č. 460/2019 Z. z., zákona č. 74/2020 Z. z., zákona č. 67/2021 Z. z., zákona č. 535/2021 Z. z., zákona č. 66/2022 Z. z., zákona č. 186/2023 Z. z., zákona č. 267/2023 Z. z., zákona č. 525/2023 Z. z., zákona č. 236/2024 Z. z., zákona č. 261/2025 Z. z., zákona č. 273/2025 Z. z. a zákona č. 125/2026 Z. z. sa mení a dopĺňa takto:

1. V § 3 sa za písmeno a) vkladajú nové písmená b) a c), ktoré znejú:
„b) príjmy z peňažného trestu uloženého súdmi v trestnom konaní za trestné činy proti životnému prostrediu,2a)“
c) plnenia poskytnuté ako náhrada majetkovej škody na životnom prostredí vymožené v konaniach, v ktorých fond vykonáva v mene štátu práva poškodeného,“.

Doterajšie písmená b) až w) sa označujú ako písmená d) až x).

Poznámka pod čiarou k odkazu 2a znie:
„2a) § 57 ods. 2 Trestného zákona.“.

2. V § 4 sa odsek 1 dopĺňa písmenom at), ktoré znie:
„at) odstraňovanie škodlivých následkov trestných činov proti životnému prostrediu.“.

3. V § 4 ods. 15 sa slová „písm. u)“ nahrádzajú slovami „písm. v)“.

4. V § 4 sa za odsek 16 vkladá nový odsek 17, ktorý znie:
„(17) Príjmy fondu podľa § 3 písm. b) a c) sa použijú len na účel uvedený v odseku 1 písm. at).“.

Doterajší odsek 17 sa označuje ako odsek 18.

5. § 5 sa dopĺňa odsekom 8, ktorý znie:
„(8) Fond vykonáva v mene štátu práva poškodeného16a) zo spôsobenej majetkovej škody na životnom prostredí a je oprávnený uplatňovať nárok na jej náhradu v konaniach podľa osobitných predpisov.16b)“.

Poznámky pod čiarou k odkazom 16a a 16b znejú:
„16a) § 46 ods. 1 Trestného poriadku.
16b) Napríklad § 46 ods. 3 Trestného poriadku, § 288 Trestného poriadku, § 137 písm. a) Civilného sporového poriadku.“.

1. Za § 15g sa vkladá § 15h, ktorý vrátane nadpisu znie:

„§ 15h
Prechodné ustanovenie účinné od 1. januára 2027

Ustanovenie § 5 ods. 8 v znení účinnom od 1. januára 2027 sa použije len v konaniach, ktoré sa začali od 1. januára 2027; konania začaté pred 1. januárom 2027 sa dokončia podľa predpisov účinných do 31. decembra 2026.“.


Čl. VIII

Zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení zákona č. 672/2006 Z. z., zákona č. 330/2007 Z. z., zákona č. 452/2007 Z. z., zákona č. 515/2008 Z. z., zákona č. 447/2012 Z. z., zákona č. 180/2013 Z. z., zákona č. 506/2013 Z. z., zákona č. 91/2016 Z. z., zákona č. 177/2018 Z. z., zákona č. 310/2018 Z. z., zákona č. 356/2019 Z. z., zákona č. 7/2022 Z. z. a zákona č. 135/2023 Z. z. sa mení takto:

1. V § 27 ods. 2 písm. a) sa slovo „ujmy“ nahrádza slovom „škody“.

2. Poznámka pod čiarou k odkazu 75 znie:
„75) § 124 ods. 3 a § 126 ods. 2 a 3 Trestného zákona.“.

Čl. IX

Zákon č. 475/2005 Z. z. o výkone trestu odňatia slobody a o zmene a doplnení niektorých zákonov v znení zákona č. 93/2008 Z. z., zákona č. 498/2008 Z. z., zákona č. 461/2012 Z. z., zákona č. 370/2013 Z. z., zákona č. 78/2015 Z. z., zákona č. 444/2015 Z. z., zákona č. 125/2016 Z. z., zákona č. 35/2019 Z. z., zákona č. 310/2021 Z. z., zákona č. 86/2025 Z. z. a zákona č. 327/2025 Z. z. sa mení takto:

1. V § 10a ods. 5 sa za slovo „na“ vkladajú slová „predvedenie v ústave alebo“.

2. V § 38 ods. 2 tretej vete sa slovo „alebo“ nahrádza slovom „a“.

3. V § 45 ods. 2 písm. b) prvom bode sa číslo „20“ nahrádza číslom „10“.

4. V § 45 ods. 2 písm. b) druhom bode sa vypúšťajú slová „a zo sumy prevyšujúcej sumu životného minima podľa osobitného predpisu14a) v rozsahu 10 % z čistej pracovnej odmeny“.

5. V § 104b ods. 2 sa slová „osobitná komisia“ nahrádzajú slovami „riaditeľ ústavu na základe odporúčania osobitnej komisie“.


Čl. X

Zákon č. 528/2005 Z. z. o výkone trestu povinnej práce a o doplnení zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (zákon o výkone trestu povinnej práce) v znení zákona č. 321/2018 Z. z. sa dopĺňa takto:

1. § 3 sa dopĺňa odsekom 5, ktorý znie:
„(5) Odsúdený je povinný nastúpiť na výkon trestu povinnej práce najneskôr do 30 dní odo dňa nariadenia výkonu trestu podľa odseku 4, ak predseda senátu z dôležitého dôvodu neurčí inú lehotu.“. 

2. V § 8 ods. 1 sa za slovo „rozsahu“ vkladajú slová „alebo bez vážneho dôvodu nenastúpi na výkon trestu povinnej práce v lehote podľa § 3 ods. 5“.  


Čl. XI
	
Zákon č. 221/2006 Z. z. o výkone väzby v znení zákona č. 127/2008 Z. z., zákona č. 498/2008 Z. z., zákona č. 549/2011 Z. z., zákona č. 371/2013 Z. z., zákona č. 78/2015 Z. z., zákona č. 444/2015 Z. z., zákona č. 125/2016 Z. z., zákona č. 339/2022 Z. z. a zákona č. 327/2025 Z. z. sa mení takto:

1. V § 9 ods. 7 sa za slovo „predvedenie“ vkladajú slová „v ústave alebo“.

2. V § 18 ods. 3 tretej vete sa slovo „alebo“ nahrádza slovom „a“.

3. V § 66 ods. 1 písm. l) sa za slovo „z“ vkladá slovo „čistej“.


Čl. XII

Zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z., zákona č. 115/2013 Z. z., zákona č. 180/2013 Z. z., zákona č. 125/2016 Z. z., zákona č. 198/2020 Z. z., zákona č. 268/2022 Z. z., zákona č. 26/2025 Z. z. a zákona č. 73/2026 Z. z. sa mení a dopĺňa takto:

1. V § 24 ods. 3 písm. h) sa za slovo „privlastňovať“ vkladá čiarka a slová „prechovávať, ukryť“.

2. V § 76 ods. 1 písmeno i) znie:
„i) sa nachádza v poľovnom revíri so zbraňou určenou na lov zveri a nemá pri sebe doklady podľa § 53 ods. 1,“.

3. V § 76 ods. 1 sa za písmeno i) vkladajú nové písmená j) a k), ktoré znejú:
„j) vykonáva lov zveri bez povolenia na lov zveri alebo v rozpore s povolením na lov zveri,
k) loví zver v čase jej ochrany bez mimoriadneho povolenia lovu alebo v rozpore s mimoriadnym povolením lovu podľa § 56 alebo § 57,“.

Doterajšie písmená j) a k) sa označujú ako písmená l) a m).

4. V § 76 ods. 1 sa za písmeno l) vkladá nové písmeno m), ktoré znie:
„m) loví zver zakázaným spôsobom lovu (§ 65 ods. 2), na ktorý sa nevzťahuje výnimka podľa § 72 písm. p),“.

Doterajšie písmeno m) sa označuje ako písmeno n).

5. V § 76 ods. 4 úvodnej vete sa za slová „odsekov 1“ vkladajú slová „písm. a) až i), l) a n)“.

6. V § 76 ods. 4 písm. b) sa vypúšťajú slová „od 30 eur“.

7. V § 76 ods. 4 písm. d) sa slovo „odňatie“ nahrádza slovom „prepadnutie“.

8. V § 76 sa za odsek 4 vkladá nový odsek 5, ktorý znie:
„(5) Za priestupky podľa odseku 1 písm. j), k) a m) môže okresný úrad v priestupkovom konaní uložiť
a) peňažnú pokutu do 5 000 eur,
b) zákaz činnosti až na päť rokov,
c) prepadnutie veci.“.

Doterajšie odseky 5 až 9 sa označujú ako odseky 6 až 10.

9. V prílohe č. 3 sa vypúšťa prvý bod.

Doterajšie body 2 a 3 sa označujú ako body 1 a 2.


Čl. XIII

Zákon č. 154/2010 Z. z. o európskom zatýkacom rozkaze v znení zákona č. 344/2012 Z. z., zákona č. 174/2015 Z. z., zákona č. 444/2015 Z. z., zákona č. 316/2016 Z. z., zákona č. 161/2018 Z. z., zákona č. 321/2018 Z. z., zákona č. 40/2024 Z. z. a zákona č. 157/2025 Z. z. sa mení takto:

V § 5 ods. 10 sa slová „ustanovenie § 40 ods. 2 všeobecného predpisu o trestnom konaní sa pritom nepoužije“ nahrádzajú slovami „§ 40 ods. 4 Trestného poriadku sa použije primerane“.


Čl. XIV 

Zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení zákona č. 316/2016 Z. z., zákona č. 161/2018 Z. z., zákona č. 214/2019 Z. z., zákona č. 474/2019 Z. z., zákona č. 288/2020 Z. z., zákona č. 312/2020 Z. z., zákona č. 309/2023 Z. z., zákona č. 40/2024 Z. z., nálezu Ústavného súdu Slovenskej republiky č. 215/2024 Z. z., zákona č. 353/2024 Z. z., zákona č. 157/2025 Z. z., zákona č. 416/2025 Z. z., zákona č. 29/2026 Z. z., zákona č. 30/2026 Z. z. a zákona č. 168/2026 Z. z. sa mení a dopĺňa takto:

1. V § 3 sa za slová „a to“ vkladajú slová „ohrozovanie zdravia nepovolenými liekmi, liečivami a zdravotníckymi pomôckami podľa § 170, neoprávnené zaobchádzanie s liekmi, liečivami a zdravotníckymi pomôckami podľa § 170a, falšovanie liekov a zdravotníckej pomôcky podľa § 170b,“, za slová „podľa § 179,“ sa vkladajú slová „využívanie služieb obete obchodovania s ľuďmi podľa § 179a,“, za slová „podľa § 284 a 285,“ sa vkladajú slová „poškodzovanie a ohrozovanie prevádzky všeobecne prospešného zariadenia podľa § 287,“, slová „nedovolená výroba a držanie jadrových materiálov, rádioaktívnych látok, vysoko rizikových chemických látok, jedov a vysoko rizikových biologických agensov a toxínov podľa § 298 a 299, ohrozenie a poškodenie životného prostredia podľa § 300 a 301, neoprávnené nakladanie s odpadmi podľa § 302, neoprávnené vypúšťanie znečisťujúcich látok podľa § 302a, porušovanie ochrany vôd a ovzdušia podľa § 303 a 304, porušovanie ochrany rastlín a živočíchov podľa § 305, týranie zvierat podľa § 305a, zanedbanie starostlivosti o zviera podľa § 305b, organizovanie zápasov zvierat podľa § 305c, porušovanie ochrany stromov a krov podľa § 306,“ sa nahrádzajú slovami „neoprávnená výroba a nakladanie s rádioaktívnymi látkami, rádioaktívnymi materiálmi, jadrovými materiálmi, vysoko rizikovými chemickými látkami a vysoko rizikovými biologickými agensmi a toxínmi podľa § 298 a 299, ohrozenie a poškodenie životného prostredia podľa § 300 až 300c, porušovanie ochrany biotopov podľa § 301 a 301a, neoprávnené nakladanie s odpadmi podľa § 302 a 302a, neuzavretie skládky odpadov podľa § 302b,  neoprávnené vypúšťanie znečisťujúcich látok podľa § 302c a 302d, porušovanie ochrany vôd a ovzdušia podľa § 303 až 303c, neoprávnená výroba a nakladanie s látkami poškodzujúcimi ozónovú vrstvu podľa § 304 a 304a, neoprávnená výroba a nakladanie s fluórovanými skleníkovými plynmi podľa § 304b a 304c, neoprávnená výroba a nakladanie s prípravkami na ochranu rastlín, biocídnymi výrobkami, účinnými látkami, chemickými látkami a ortuťou podľa § 304d a 304e, neoprávnené uvádzanie výrobkov spôsobujúcich emisie na trh podľa § 304f a 304g, porušovanie ochrany chránených rastlín, chránených živočíchov a exemplárov rastlín alebo živočíchov podľa § 305 a 305a, týranie zvierat podľa § 305aa, usmrtenie spoločenského zvieraťa bez primeraného dôvodu podľa § 305ab, zanedbanie starostlivosti o zviera podľa § 305b, organizovanie zápasov zvierat podľa § 305c, porušovanie ochrany zvierat podľa § 305d, porušovanie ochrany stromov a krov podľa § 306 a 306a, neoprávnené umiestňovanie príslušných komodít a príslušných výrobkov na trh podľa § 306b a 306c, šírenie nákazlivej choroby zvierat podľa § 307 a 307a, šírenie škodcov rastlín podľa § 308 a 308a, únik geneticky modifikovaných organizmov podľa § 309, šírenie inváznych nepôvodných druhov podľa § 309a“, za slová „podľa § 352,“ sa vkladajú slová „falšovanie, pozmeňovanie a vyhotovenie nepravdivého lekárskeho predpisu, preskripčného záznamu a lekárskeho poukazu podľa § 352b,“ a za slová „podľa § 372a,“ sa vkladajú slová „porušenie práv digitálnym falšovaním podľa § 378,“. 

2. V § 10 sa za písmeno h) vkladá nové písmeno i), ktoré znie:
„i) trest zákazu držby a chovu zvierat,“.

Doterajšie písmeno i) sa označuje ako písmeno j).

3. V § 11 ods. 4 sa slová „a) až h)“ nahrádzajú slovami „a) až i)“.

4. V § 15 ods. 2 sa za písmeno a) vkladá nové písmeno b), ktoré znie:
„b) od 1500 eur do 24 000 000 eur, ak odsudzuje právnickú osobu za trestný čin podľa § 301 ods. 1 až 3, § 303b ods. 1 a 2, § 305 ods. 1 až 4 alebo § 309a ods. 1 až 3 Trestného zákona,“.

Doterajšie písmeno b) sa označuje ako písmeno c).

5. V § 15 ods. 2 písm. c) sa za slovo „podľa“ vkladajú slová „§ 298, § 300 ods. 1 až 6, § 300c ods. 1 až 3, § 302, § 302c ods. 1 až 6, § 303 ods. 1 až 4, § 304 ods. 1 až 3, § 304b ods. 1 až 3, § 304d, § 304f, § 306b,“.

6. V § 15 sa odsek 2 dopĺňa písmenom d), ktoré znie:
„d) od 30 000 eur do 40 000 000 eur, ak odsudzuje právnickú osobu za trestný čin podľa § 300 ods. 7, § 300c ods. 4, § 301 ods. 4 a 5, § 302c ods. 7, § 303 ods. 5, § 303b ods. 3, § 304 ods. 4, § 304b ods. 4, § 305 ods. 5 alebo § 309a ods. 4 Trestného zákona.“.

7. Za § 19 sa vkladá § 19a, ktorý vrátane nadpisu znie:

„§ 19a
Trest zákazu držby a chovu zvierat

Súd uloží právnickej osobe trest zákazu držby a chovu zvierat za podmienok pre ukladanie tohto trestu ustanovených v § 62b Trestného zákona.“.


8. Za § 30 sa vkladá § 30a, ktorý vrátane nadpisu znie:

„§ 30a
Výkon peňažného trestu

(1) Len čo sa stal vykonateľným rozsudok, podľa ktorého je odsúdená právnická osoba povinná zaplatiť peňažný trest, vyzve ju predseda senátu, aby ho zaplatila do 15 dní, a upozorní ju, že inak pristúpi k jeho vymáhaniu.

(2) Pohľadávka štátu z uloženého peňažného trestu je splatná
a) uplynutím času, na ktorý súd odložil výkon peňažného trestu alebo odvolaním povolenia odkladu výkonu peňažného trestu, 
b) nezaplatením, čo i len jednej splátky, ak súd povolil splácať peňažný trest po častiach,
c) márnym uplynutím lehoty podľa odseku 1 v ostatných prípadoch.

(3) Súd môže uzavrieť zmluvu o vymáhaní pohľadávky štátu podľa osobitného predpisu8a) na účely vymáhania pohľadávky štátu z uloženého peňažného trestu, a to ihneď potom, čo sa stala splatnou.

(4) Súd nemôže upustiť od výkonu peňažného trestu alebo jeho zvyšku.“.

Poznámka pod čiarou k odkazu 8a znie:
„8a) § 15 zákona č. 374/2014 Z. z. o pohľadávkach štátu a o zmene a doplnení niektorých zákonov.“.

9. V prílohe prvom bode sa slovo „bydliska“ nahrádza slovom „pobytu“.

10. V prílohe sa vypúšťa piaty bod.

11. Doterajšie body 6 až 19 sa označujú ako body 5 až 18.

12. V prílohe deviatom bode sa slová „2011/92/EÚ“ nahrádzajú slovami „2011/93/EÚ“.

13. Príloha sa dopĺňa bodmi 19 a 20, ktoré znejú:
„19. Smernica Európskeho parlamentu a Rady (EÚ) 2024/1203 z 11. apríla 2024 o ochrane životného prostredia prostredníctvom trestného práva, ktorou sa nahrádzajú smernice 2008/99/ES a 2009/123/ES (Ú. v. EÚ L, 2024/1203, 30.4.2024).
20. Smernica Európskeho parlamentu a Rady (EÚ) 2024/1712 z 13. júna 2024, ktorou sa mení smernica 2011/36/EÚ o prevencii obchodovania s ľuďmi a boji proti nemu a o ochrane obetí obchodovania (Ú. v. EÚ L, 2024/1712, 24.6.2024).“.


Čl. XV

Zákon č. 216/2018 Z. z. o rybárstve a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 305/2018 Z. z. a zákona č. 310/2021 Z. z. sa mení takto:

§ 39 vrátane nadpisu znie: 

„§ 39 
Priestupky

(1) Priestupku na úseku rybárstva sa dopustí ten, kto
a) nestrpí vstup na pribrežné pozemky v nevyhnutnej miere podľa § 5 ods. 1, 
b) nestrpí umiestnenie označenia rybárskeho revíru na pribrežnom pozemku alebo takéto označenie poškodzuje podľa § 5 ods. 3,
c) počas lovu rýb sa nepreukáže  predpísanými dokladmi podľa § 12 ods. 1 až 9 alebo ich pri kontrole odmietne predložiť, 
d) pri love rýb poruší zákazy alebo obmedzenia ustanovené v § 7 ods. 4, § 8, § 9 ods. 3, § 10 ods. 5, § 11 ods. 4, § 13 až 19 alebo § 20 ods. 3,
e) ako rybársky hospodár poruší povinnosť podľa § 6 ods. 7,
f) ako člen rybárskej stráže poruší povinnosti podľa § 24 alebo prekročí oprávnenia podľa § 25 až 30,
g)  neplní iné povinnosti ustanovené týmto zákonom alebo povinnosti podľa neho uložené orgánom štátnej správy na úseku rybárstva.

(2) Za priestupky podľa odseku 1 môže okresný úrad v priestupkovom konaní uložiť
a) pokarhanie, 
b) pokutu do 1000 eur,
c) zákaz činnosti až na päť rokov.

(3) Zákaz činnosti možno uložiť samostatne alebo spolu s pokutou.

(4) Pokuta uložená za priestupok je splatná do 30 dní odo dňa nadobudnutia právoplatnosti rozhodnutia, ktorým bola uložená, ak orgán, ktorý pokutu uložil, neurčí dlhšiu lehotu jej splatnosti. 

(5) Výnosy z pokút uložených za priestupky a uhradené trovy konania za priestupky podľa tohto zákona sú príjmom Environmentálneho fondu. 

(6) Na priestupky a ich prejednávanie sa vzťahuje všeobecný predpis o priestupkoch,45) ak tento zákon neustanovuje inak.“.


Čl. XVI

Zákon č. 35/2019 Z. z. o finančnej správe a o zmene a doplnení niektorých zákonov v znení zákona č. 319/2019 Z. z., zákona č. 126/2020 Z. z., zákona č. 76/2021 Z. z., zákona č. 186/2021 Z. z., zákona č. 431/2021 Z. z., zákona č. 123/2022 Z. z., zákona č. 125/2022 Z. z., zákona č. 232/2022 Z. z., zákona č. 350/2022 Z. z., nálezu Ústavného súdu Slovenskej republiky č. 509/2022 Z. z., zákona č. 238/2024 Z. z., zákona č. 299/2024 Z. z., zákona č. 324/2024 Z. z., zákona č. 387/2024 Z. z., zákona č. 150/2025 Z. z., zákona č. 154/2025 Z. z., zákona č. 292/2025 Z. z. a zákona č. 123/2026 Z. z. sa mení a dopĺňa takto:

V § 4 ods. 3 sa za písmeno ae) vkladá nové písmeno af), ktoré znie:
„af) vykonáva v mene štátu práva poškodeného zo škody, ktorou je skrátená, neodvedená, nezaplatená alebo neoprávnene vrátená daň alebo skrátené alebo nezaplatené clo26a) a je oprávnené uplatňovať nárok na jej náhradu v konaniach podľa osobitných predpisov,26b) na základe poverenia ministerstva financií,“.

Doterajšie písmeno af) sa označuje ako písmeno ag).

Poznámky pod čiarou k odkazom 26a a 26b znejú:
„26a) § 46 ods. 4 Trestného poriadku.
26b) Napríklad § 46 ods. 3 a 288 Trestného poriadku, § 137 písm. a) Civilného sporového poriadku.“.

Čl. XVII 

Zákon č. 231/2019 Z. z. o výkone detencie a o zmene a doplnení niektorých zákonov v znení zákona č. 390/2022 Z. z. sa mení takto:

V § 1 ods. 2 sa na konci pripájajú tieto slová: „alebo podľa § 446a ods. 5 a § 462 ods. 4 Trestného poriadku.“. 


Čl. XVIII

Zákon č. 192/2023 Z. z. o registri trestov a o zmene a doplnení niektorých zákonov v znení zákona č. 161/2024 Z. z., zákona č. 179/2024 Z. z., zákona č. 299/2024 Z. z., zákona č. 294/2025 Z. z., zákona č. 329/2025 Z. z., zákona č. 376/2025 Z. z., uznesenia Ústavného súdu Slovenskej republiky č. 415/2025 Z. z. a zákona č. 416/2025 Z. z. sa mení a dopĺňa takto:

1. V § 16 ods. 2 sa vypúšťajú slová „a to po dobu desiatich rokov od zahladenia odsúdenia“.

2. 	V § 30a sa za slovo „ustanovení“ vkladajú slová „§ 11 ods. 1 písm. d),“ a za slová „§ 12 ods. 5 písm. d)“ sa vkladá čiarka a slová „ §16a“.



Čl. XIX

Tento zákon nadobúda účinnosť dňom vyhlásenia okrem čl. I až XVII, ktoré nadobúdajú účinnosť 1. januára 2027. 
21

